HU Az Európai Unió Hivatalos Lapja L 30/1

AZ EURÓPAI KÖZPONTI BANK IRÁNYMUTATÁSA

(2012. december 5.)

a transzeurópai automatizált valós idejű bruttó elszámolású rendszerről (TARGET2)

(átdolgozás)

(EKB/2012/27)

(2013/47/EU)

AZ EURÓPAI KÖZPONTI BANK KORMÁNYZÓTANÁCSA,

tekintettel az Európai Unió működéséről szóló szerződésre és különösen annak 127. cikke (2) bekezdésének első és negyedik francia bekezdésére,

tekintettel a Központi Bankok Európai Rendszere és az Európai Központi Bank alapokmányára és különösen annak 3.1. és 17., 18. és 22. cikkére,

mivel:

(1) A transzeurópai automatizált valós idejű bruttó elszámolású fizetési rendszerről (TARGET2) szóló, 2007. április 26-i EKB/2007/2 iránymutatás (1) több alkalommal módosult. Mivel most az iránymutatás további módosítása szükséges a korábban csak az eurorendszeren belül érvényesülő anyagok beépítése, illetve a szükséges fogalommeghatározások, valamint a szankciók nem uniós bankokra való alkalmazhatatlanságára, a monetáris politikai műveletekhez való hozzáférés felfüggesztésére vagy megszüntetésére, és az ilyen felfüggesztés vagy megszüntetés következményeire vonatkozó rendelkezések felvétele érdekében, az iránymutatást az egyértelműség és az átláthatóság érdekében át kell dolgozni.

(2) A TARGET2 a nemzeti valós idejű bruttó elszámolási (real time gross settelemt systems – RTGS) rendszereket és az EKB fizetési rendszerét összekapcsoló, decentralizált struktúrával rendelkezik.

(3) A TARGET2-t az Egységes Közös Platformnak (Single Shared Platform – SSP) nevezett, egységes műszaki platform jellemzi. A TARGET2 jogilag több fizetési rendszer, melyben a TARGET2 tagrendszerek szabályai a lehető legnagyobb mértékben – nemzeti jogi akadályok esetén bizonyos eltérésekkel – harmonizálásra kerülnek.

(4) A TARGET2 három elkülönülő irányítási rendszerrel rendelkezik. Az 1. szint (Kormányzótanács) rendelkezik a TARGET2-vel kapcsolatos végső hatáskörrel, és biztosítja annak közfeladatát. A 2. szint (az eurorendszerbeli központi bankok) kiegészítő hatáskörrel rendelkezik a TARGET2 tekintetében, míg a 3. szint (az SSP-t üzemeltető központi bankok) építi ki és üzemelteti az SSP-t az eurorendszer javára.

(5) Az eurorendszer nevében eljárva az Európai Központi Bank (EKB) keretszerződést, valamint titoktartási szerződést köt a Kormányzótanács által kijelölt telekommunikációs szolgáltatóval, ami meghatározza a telekommunikációs szolgáltatással kapcsolatos fő elemeket a résztvevők számára, beleértve az árképzést is.

(6) A TARGET2 létrehozása alapvető fontosságú az eurorendszer egyes alapvető feladatainak (mint például az Unió monetáris politikájának végrehajtása és a fizetési rendszerek zavartalan működésének elősegítése) ellátásához,

ELFOGADTA EZT AZ IRÁNYMUTATÁST:

I. SZAKASZ

ÁLTALÁNOS RENDELKEZÉSEK

1. cikk

Tárgykör és hatály

(1) A TARGET2 valós idejű bruttó elszámolást biztosít az euróban történő fizetésekre, központi banki pénzben történő kiegyenlítéssel. A TARGET2 az SSP alapján jön létre és működik, amelyen keresztül valamennyi fizetési megbízás azonos technikai módszerrel kerül benyújtásra és feldolgozásra, illetve amelyen keresztül a fizetések azonos technikai módszerrel kerülnek végleges fogadásra.

(2) A TARGET2 jogilag több RTGS-rendszer együttese.

2. cikk

Fogalommeghatározások

Ezen iránymutatás alkalmazásában:

1. „Egységes Közös Platform (SSP)”: az SSP-t üzemeltető NKB-k által készített, egységes technikai közös platform-infrastruktúra;

2. „TARGET2 tagrendszer”: bármely eurorendszerbeli KB olyan RTGS-rendszere, amely a TARGET2 részét képezi;

3. „központi bank (KB)”: az eurorendszerbeli KB és/vagy a csatlakoztatott NKB;

4. „SSP-t üzemeltető NKB-k”: a Deutsche Bundesbank, a Banque de France és a Banca d’Italia, az SSP-t az eurorendszer javára megépítő és üzemeltető központi banki feladatkörükben;

5. „telekommunikációs szolgáltató”: a TARGET2-ben fizetési üzenetek benyújtása céljára számítógépes hálózati kapcsolatokat szolgáltató vállalkozás;

6. „résztvevő” vagy „közvetlen résztvevő”: az a jogalany, amely legalább egy PM-számlával rendelkezik egy eurorendszerbeli KB-nál;

7. „eurorendszerbeli KB”: az EKB vagy az euroövezeti NKB-k;

8. „fizetési modul (PM)”: olyan SSP fizetési modul, amelyben a TARGET2-résztvevők fizetéseinek PM-számlán való kiegyenlítése történik;

9. „PM-számla”: a TARGET2-résztvevő egy eurorendszerbeli KB-nál a PM-ben vezetett számlája, ami az ilyen TARGET2-résztvevő számára a következőkhöz szükséges: a) fizetési megbízások benyújtása vagy fizetés fogadása a TARGET2-n keresztül; és b) az ilyen fizetések eurorendszerbeli KB-val történő kiegyenlítése;

10. „euroövezeti NKB”: olyan tagállam nemzeti központi bankja („NKB”), amelynek pénzneme az euro;

11. „vállalkozási azonosító kód (BIC)”: az ISO 9362 szabványban meghatározott kód;

12. „címezhető BIC-birtokos”: olyan szervezet: a) amely banki azonosító kóddal (BIC) rendelkezik; b) amelyet nem ismernek el közvetett résztvevőként; c) amely egy közvetlen résztvevő, illetve egy közvetlen vagy közvetett résztvevő fióktelepének levelezője vagy ügyfele, és amely e közvetlen résztvevőn keresztül fizetési megbízásokat küldhet vagy fizetéseket fogadhat egy TARGET2 tagrendszerből;

13. „közvetett résztvevő”: az Európai Gazdasági Térségben (EGT) létrehozott olyan hitelintézet, amely megállapodást kötött egy közvetlen résztvevővel fizetési megbízások benyújtására és fizetések fogadására e közvetlen résztvevő PM-számláján keresztül, és amelyet valamely TARGET2 tagrendszer közvetett résztvevőként elismer;

14. „fióktelep”: a hitelintézetek tevékenységének megkezdéséről és folytatásáról szóló, 2006. június 14-i 2006/48/EK európai parlamenti és tanácsi irányelv (2) 4. cikkének (3) bekezdését végrehajtó nemzeti jogi rendelkezések értelmében vett fióktelep;

15. „üzleti nap”: minden olyan nap, amelyen a TARGET2 nyitva tart a fizetési megbízások elszámolására a II. melléklet V. függelékének megfelelően;

16. „tanúsító hatóságok”: a Kormányzótanács által arra a célra ekként kijelölt egy vagy több NKB, hogy az eurorendszer nevében eljárva elektronikus tanúsítványokat bocsásson ki, kezeljen, vonjon vissza és újítson meg;

17. „elektronikus tanúsítvány” vagy „tanúsítvány”: a tanúsító hatóság által kibocsátott olyan elektronikus fájl, amely a nyilvános kulcsot egy identitással kapcsolja össze, és amelyet a következők céljából használnak: annak ellenőrzése, hogy a nyilvános kulcs valamely személyhez tartozik; a tulajdonos hitelesítése; az e személytől származó aláírás ellenőrzése vagy az e személyhez címzett üzenet titkosítása. A tanúsítványokat olyan fizikai eszközön tárolják, mint intelligens kártya (smart card) vagy memóriakártya (USB stick), és a tanúsítványokra történő hivatkozások e fizikai eszközöket foglalják magukban. A tanúsítványok használatára a TARGET2-höz interneten keresztül hozzáférő és fizetési üzeneteket vagy ellenőrző üzeneteket benyújtó résztvevők hitelesítési eljárásában van szükség;

18. „tanúsítványtulajdonos”: az a megnevezett természetes személy, akit valamely TARGET2-résztvevő arra felhatalmazott személyként azonosít és jelöl ki, hogy a TARGET2-résztvevő számlájához internetalapú hozzáféréssel rendelkezzen. A tanúsítvány iránti kérelmeket a résztvevő nemzeti központi bankja ellenőrzi, és továbbítja a tanúsító hatóságoknak, amelyek kibocsátják azon tanúsítványokat, amelyek a nyilvános kulcsot a résztvevőt azonosító adatokhoz kötik;

19. „csatlakoztatott NKB”: olyan nem euroövezeti NKB, amely a TARGET2-höz külön megállapodás szerint csatlakozik;

20. „AL-csoport”: az AL-üzemmódot alkalmazó, likviditáskezelési (aggregated liquidity – AL) csoporttagokból álló csoport;

21. „AL-csoporttag”: olyan TARGET2-résztvevő, amely megfelel az AL-üzemmód alkalmazása kritériumainak és amely AL-megállapodást kötött;

22. „AL-megállapodás”: az AL-csoporttagok és AL-NKB-jaik által az AL-üzemmód céljából kötött, többoldalú csoportos likviditáskezelési (aggregated liquidity) megállapodás;

23. „AL-NKB”: olyan euroövezeti NKB, amely az AL-megállapodás szerződő fele, és azon AL-csoporttagok szerződő feleként jár el, amelyek részt vesznek TARGET2 tagrendszerében;

24. „AL-üzemmód”: a PM számlákon rendelkezésre álló likviditás összesítése;

25. „rendelkezésre álló likviditás”: követel egyenleg egy TARGET2-résztvevő PM-számláján és az ilyen számlára az érintett euroövezeti KB által adott bármely napközbeni hitelkeret;

26. „napközbeni hitel”: olyan hitel, amelyet egy üzleti napnál rövidebb időtartamra folyósítanak;

27. „AL-csoport számlamenedzser”: az AL-csoporttagok által kijelölt AL-csoporttag, aki az AL-csoporton belül az üzleti nap során rendelkezésre álló likviditást kezeli;

28. „marginális hitelkamatláb”: az aktív oldali rendelkezésre állásra alkalmazandó kamatláb;

29. „aktív oldali rendelkezésre állás”: az eurorendszer rendelkezésre állásának egyik formája, amelyet a partnerek valamely NKB-nál, előre megszabott marginális hitelkamatlábon egynapos hitel felvételére használhatnak;

30. „kiegyenlítő bank”: az a résztvevő, amelynek PM-számláját vagy alszámláját a kapcsolódó rendszer interfészén keresztül beadott fizetési megbízásainak kiegyenlítésére használják;

31. „kapcsolódó rendszer”: olyan rendszer, amelyet valamely illetékes hatóság felügyelete és/vagy felvigyázása alá tartozó, az EGT területén letelepedett jogalany irányít és megfelel az euróban szolgáltatásokat kínáló infrastruktúrák mindenkori, az EKB honlapján közzétett felvigyázói követelményeinek (3), és amelyben a fizetések és/vagy pénzügyi eszközök kicserélése és/vagy elszámolása történik, míg az azok eredményeként létrejövő pénzbeli kötelezettségek rendezése a TARGET2-ben történik, az ezen iránymutatásban, illetve a kapcsolódó rendszer és az adott eurorendszerbeli KB-k közötti kétoldalú megállapodásban szereplő feltételek mellett;

32. „kapcsolódó rendszerek interfésze (ASI)”: az a műszaki berendezés, amely lehetővé teszi egy kapcsolódó rendszer számára számos egyedi, előre meghatározott szolgáltatás alkalmazását a kapcsolódó rendszer fizetési megbízásainak benyújtására és kiegyenlítésére; azt használhatják az euroövezeti NKB-k is a készpénzbefizetésekből és készpénzfelvételekből eredő készpénzműveletek kiegyenlítésére;

33. „megbízó”: az a TARGET2 résztvevő, amelynek PM-számláját a fizetési megbízás kiegyenlítésének eredményeként meg kell terhelni;

34. „kedvezményezett”: az a TARGET2 résztvevő, amelynek PM-számláját a fizetési megbízás kiegyenlítésének eredményeként jóvá kell írni;

35. „Harmonizált Feltételek”: a II. és V. mellékletben megállapított feltételek;

36. „TARGET2 alapszolgáltatások”: a fizetési megbízások feldolgozása TARGET2 tagrendszerekben, a kapcsolódó rendszerekkel kapcsolatos ügyletek kiegyenlítése és likviditás-összevonási műveletek;

37. „ügyfélszámla”: egy euroövezeti NKB által a közvetett résztvevővé válás feltételeinek megfelelő jogalany számára a PM-en kívül nyitott számla;

38. „átmeneti időszak”: minden eurorendszerbeli KB vonatkozásában az eurorendszerbeli KB SSP-re való áttérésétől számított, négyéves időszak a Kormányzótanács esetenkénti, adott jellemzőkkel vagy szolgáltatásokkal kapcsolatos, ellentétes eseti döntésének hiányában;

39. „számlavezető NKB”: azon TARGET2 tagrendszer AL-NKB-ja, amelyben az AL-csoport számlamenedzser részt vesz;

40. „végrehajtási esemény”: az AL-csoport tagja tekintetében bekövetkező bármely következő esemény: a) a II. melléklet 34. cikkének (1) bekezdésében említett bármely nemteljesítési esemény; b) minden más nemteljesítési esemény vagy a II. melléklet 34. cikkének (2) bekezdésében említett esemény, amelynek vonatkozásában a KB – a nemteljesítési esemény vagy az esemény súlyosságát figyelembe véve – úgy döntött, hogy zálogjogot kell érvényesíteni a melléklet 25b. cikkével összhangban, biztosítékot kell érvényesíteni a melléklet 25c. cikkével összhangban vagy követeléseket be kell számítani a melléklet 26. cikkével összhangban; c) a napközbeni hitelhez való hozzáférés felfüggesztéséről vagy megszüntetéséről hozott döntés;

41. „részt vevő interfész (PI)”: az a műszaki eszköz, amely lehetővé teszi a közvetlen résztvevők számára fizetési megbízások benyújtását és teljesítését a PM-ben kínált szolgáltatásokon keresztül;

42. „internetalapú hozzáférés”: azt jelenti, hogy a résztvevő olyan PM-számla mellett döntött, amelyhez csak interneten keresztül lehet hozzáférni, és a résztvevő a TARGET2-höz interneten keresztül nyújt be fizetési üzeneteket vagy ellenőrző üzeneteket;

43. „fizetésképtelenség miatti eljárás” a fizetési és értékpapír-elszámolási rendszerekben az elszámolások véglegességéről szóló, 1998. május 19-i 98/26/EK európai parlamenti és tanácsi irányelv (4) 2j. cikkében meghatározott fizetésképtelenség miatti eljárás;

44. „Információs és Felügyeleti Modul (ICM)”: az az SSP-modul, amely lehetővé teszi a résztvevőknek online információk beszerzését, valamint lehetőséget ad számukra likviditásátvezetési megbízás bevitelére, likviditáskezelésre és rendkívüli helyzetekben biztonsági fizetési megbízások indítására;

45. „TARGET2 koordinátor”: az EKB által a következők biztosítására kijelölt személy: a TARGET2 napi operatív irányítása, tevékenységirányítás és -koordinálás a felmerülő rendkívüli helyezetek esetében, valamint az információk résztvevők számára való terjesztésének koordinálása;

46. „TARGET2 számlavezetésért felelős vezető”: az eurorendszerbeli KB által TARGET2 tagrendszere működése felügyeletére kijelölt személy;

47. „TARGET2 válsághelyzeti vezető”: az eurorendszerbeli KB által az eurorendszerbeli KB nevében az SSP üzemzavarainak és/vagy a rendkívüli külső eseményeknek a kezelésére kijelölt személy;

48. „TARGET2 műszaki üzemzavara”: minden olyan nehézség, hiányosság vagy meghibásodás, amely az SSP műszaki infrastruktúrájában és/vagy számítástechnikai rendszerében vagy az SSP-hez kapcsolódó hálózati kapcsolatokban jelentkezik, illetve bármely más esemény, amely lehetetlenné teszi az érintett TARGET2 tagrendszeren belüli fizetések végrehajtását és aznapi feldolgozásuk befejezését;

49. „ki nem egyenlített fizetési megbízás”: olyan fizetési megbízás, amelyet nem egyenlítettek ki a befogadása napján;

50. „rendszerek közötti kiegyenlítés”: a terhelési utasítások valós idejű kiegyenlítése, amely során fizetéseket hajtanak végre a 6. sz. kiegyenlítési eljárást alkalmazó, egyik kapcsolódó rendszer kiegyenlítő bankjától egy, a 6. sz. kiegyenlítési eljárást alkalmazó, másik kapcsolódó rendszer kiegyenlítő bankja számára a IV. mellékletben meghatározottak szerint;

51. „készpénzelszámolás”: bankjegyek és érmék elszámolása.

3. cikk

TARGET2 tagrendszerek

(1) Minden eurorendszerbeli KB a saját TARGET2 tagrendszerét üzemelteti.

(2) Minden TARGET2 tagrendszer a 98/26/EK irányelvet végrehajtó nemzeti jogszabály alapján ilyenként kijelölt rendszer.

(3) A TARGET2 tagrendszer neve kizárólag a „TARGET2” és a megfelelő eurorendszerbeli KB vagy az ilyen eurorendszerbeli KB tagállama nevének vagy rövidítésének összetételéből áll. Az EKB TARGET2 tagrendszerének neve TARGET2-EKB.

4. cikk

Azon tagállamok NKB-jának csatlakozása, melyek pénzneme nem az euro

Azon tagállamok NKB-jai, amelyek pénzneme nem az euro, csak akkor csatlakozhatnak a TARGET2-höz, ha megállapodást kötnek az eurorendszerbeli KB-kkal. Az ilyen megállapodásnak tartalmaznia kell azt, hogy a csatlakoztatott NKB-nak meg kell felelnie ennek az iránymutatásnak, a közösen megállapított, megfelelő előírások és módosítások figyelembevételével.

5. cikk

KBER-en belüli tranzakciók

A Központi Bankok Európai Rendszerén (KBER-en) belüli tranzakciókat a TARGET2-n belül kell feldolgozni, azon fizetések kivételével, amelyeknek adott esetben levelező számlák útján történő feldolgozására a KB-k kétoldalú vagy többoldalú megállapodást kötöttek.

6. cikk

Az eurorendszeren belüli kiegyenlítés

(1) Az eltérő TARGET2 tagrendszerek résztvevői közötti fizetések kiegyenlítése automatikusan a megbízó eurorendszerbeli KB-jának a kedvezményezett eurorendszerbeli KB-ja felé fennálló, eurorendszeren belüli kötelezettségét keletkezteti.

(2) Az (1) bekezdés szerint keletkező, eurorendszeren belüli kötelezettségek automatikusan összesítésre kerülnek és az egyes eurorendszerbeli KB felé fennálló egységes kötelezettség részét képezik. Az eltérő TARGET2 tagrendszerek résztvevői közötti fizetések elszámolásakor minden alkalommal megfelelően ki kell igazítani az adott eurorendszerbeli KB egységes kötelezettségét. Az üzleti nap végén minden egyes ilyen egységes kötelezettségre többoldalú nettósítási eljárást alkalmaznak, melynek eredménye minden egyes euroövezeti NKB EKB felé fennálló kötelezettsége vagy követelése, az eurorendszerbeli KB-k közötti megállapodásban meghatározottak szerint.

(3) Minden egyes euroövezeti NKB számlát vezet a TARGET2 tagrendszerek közötti fizetések kiegyenlítéséből eredően az EKB felé fennálló kötelezettségei és követelései nyilvántartására.

(4) Az EKB könyveiben számlát nyit minden euroövezeti NKB számára az adott euroövezeti NKB EKB felé fennálló napvégi kötelezettségeinek és követeléseinek kimutatására.

II. SZAKASZ

IRÁNYÍTÁS

7. cikk

Irányítási szintek

(1) A Központi Bankok Európai Rendszere és az Európai Központi Bank Alapokmánya (a továbbiakban: a KBER Alapokmánya) 8. cikkének sérelme nélkül a TARGET2 irányítása egy háromszintes irányítási rendszeren alapul. A Kormányzótanácsra (1. szint), az eurorendszerbeli NKB-kra (2. szint) és az SSP-t üzemeltető NKB-kra (3. szint) kiosztott feladatokat az I. melléklet határozza meg.

(2) A Kormányzótanács felel a TARGET2 irányításáért, vezetéséért és ellenőrzéséért. Az 1. szint feladatai a Kormányzótanács kizárólagos hatáskörébe tartoznak. A KBER Fizetési és Elszámolási Rendszerek Bizottsága (Payment and Settlement Systems Committee – PSSC) tanácsadó testületként segíti a Kormányzótanácsot a TARGET2-vel kapcsolatos minden ügyben.

(3) A KBER Alapokmánya 12.1. cikkének harmadik bekezdésével összhangban az eurorendszerbeli KB-k felelősek a 2. szint feladataiért, a Kormányzótanács által meghatározott általános kereteken belül. A PSSC – a tanácsadói szerepén túlmenően – irányítja a 2. szint feladatainak végrehajtását. A csatlakoztatott NKB-k szavazati jog nélkül vesznek részt a 2. szinttel kapcsolatos ügyekben. Azon tagállamok NKB-i, amelyek nem eurorendszerbeli KB-k vagy csatlakoztatott NKB-k, csak a 2. szinten rendelkeznek megfigyelői jogállással.

(4) Az eurorendszerbeli KB-k az egymás közötti belső szervezést a megfelelő megállapodások megkötésével végzik. Az ilyen megállapodásokkal kapcsolatos döntéshozatal egyszerű szótöbbségen alapul, és abban minden eurorendszerbeli KB egy szavazattal rendelkezik.

(5) A KBER Alapokmánya 12.1. cikkének harmadik bekezdésével összhangban az SSP-t üzemeltető NKB-k felelősek a 3. szint feladataiért, a Kormányzótanács által meghatározott általános kereteken belül.

(6) Az SSP-t üzemeltető NKB-k megállapodást kötnek az eurorendszerbeli KB-kkal, amely irányadó az előzőek által az utóbbiak részére nyújtott szolgáltatásokra. Az ilyen megállapodásokban adott esetben részt vesznek a csatlakoztatott NKB-k is.

III. SZAKASZ

A TARGET2 MŰKÖDÉSE

8. cikk

A TARGET2 harmonizált részvételi feltételei

(1) Valamennyi euroövezeti NKB-nak a harmonizált feltételeket végrehajtó szabályozást kell elfogadnia. E szabályozás kizárólag az érintett euroövezeti NKB és annak résztvevői közötti viszonyt rendezi a PM-ben történő fizetések végrehajtása tekintetében. A PM-számlához internetalapú hozzáféréssel vagy telekommunikációs szolgáltatón keresztül lehet hozzáférni. A PM-számla e kétféle hozzáférési módja kölcsönösen kizárja egymást, bár a résztvevő választhat, hogy egy vagy több PM-számlája legyen, amelyek mindegyike interneten vagy telekommunikációs szolgáltatón keresztül hozzáférhető.

(2) Az EKB a II. melléklet végrehajtásával elfogadja a TARGET2-EKB szabályait azzal, hogy a TARGET2-EKB csak az elszámolási és kiegyenlítési szervezetek (beleértve az EGT-n kívül letelepedett jogalanyokat) részére nyújt szolgáltatásokat, feltéve, hogy azok valamely illetékes hatóság felvigyázása alatt állnak, és a TARGET2-EKB-hoz való csatlakozásukat a Kormányzótanács jóváhagyta.

(3) Nyilvánosságra kell hozni azokat a szabályzatokat, amelyeket az eurorendszerbeli KB-k a harmonizált feltételek végrehajtására fogadnak el.

(4) Az eurorendszerbeli KB-k a nemzeti jog akadályai alapján kérhetnek eltéréseket a harmonizált feltételektől. A Kormányzótanács az ilyen kérelmeket esetenként vizsgálja meg, és adott esetben helyt ad az eltérésnek.

(5) A megfelelő monetáris megállapodásra figyelemmel az EKB meghatározhat megfelelő feltételeket a II. melléklet 4. cikke (2) bekezdésének e) pontjában említett jogalanyok TARGET2-ben való részvétele vonatkozásában.

(6) Az eurorendszerbeli KB-k a TARGET2 tagrendszerükben nem engedik meg valamely jogalany közvetett résztvevőként történő részvételét vagy címezhető BIC-birtokosként történő nyilvántartásba vételét, amennyiben e jogalany olyan közvetlen résztvevőn keresztül jár el, amely valamely tagállam NKB-ja, de nem eurorendszerbeli KB vagy csatlakoztatott NKB.

9. cikk

Díjképzés

(1) Az eurorendszerbeli KB-k biztosítják, hogy:

a) a közvetett résztvevőiknek és azoknak a TARGET2-ben közvetett résztvevőként részt venni jogosult címezhető BIC-birtokosainak nyújtott TARGET2-alapszolgáltatások díjai magasabbak legyenek, mint a II. melléklet VI. függeléke (1) bekezdésének a) pontjában meghatározott közvetlen résztvevők díjai;

b) az EGT-ben létrehozott hitelintézetek közötti, ügyfélszámla-vezető rendszerben elszámolt fizetések díjai magasabbak legyenek, mint a II. melléklet VI. függeléke (1) bekezdésének a) pontjában meghatározott közvetlen résztvevők díjai;

c) a nyíltpiaci műveletekhez kapcsolódó, ügyfélszámla-vezető rendszerben elszámolt fizetések díját a II. melléklet VI. függelékében meghatározottak szerint számítsák fel;

d) az alábbi összes művelet és tranzakció díjképzése kívül esik a II. melléklet VI. függelékében meghatározott díjképzési rendszeren: i. az ügyfélszámla-vezető rendszerben kezdeményezett és feldolgozott likviditásátvezetések; ii. a kötelezőtartalék-kezeléshez és a jegybanki rendelkezésre álláshoz kapcsolódó műveletek; iii. az ügyfélszámla-vezető rendszerben kiegyenlített készpénztranzakciók.

(2) Az átmeneti időszakban a kapcsolódó rendszerekhez kapcsolódó, ügyfélszámla-vezető rendszerben kiegyenlített tranzakciók tekintetében a következő díjakat kell felszámítani: az I. fix díj és a II. fix díj, valamint a IV. melléklet 18. pontjának (1) bekezdésében a kapcsolódó rendszer vonatkozásában meghatározott tranzakciós díjnál magasabb tranzakciós díj. Az eurorendszerbeli KB-k más díjazási rendszert alkalmazhatnak az átmeneti időszakban a kapcsolódó rendszerekhez kapcsolódó, ügyfélszámla-vezető rendszerben kiegyenlített tranzakciók tekintetében, feltéve, hogy a bevételek elérik vagy meghaladják azt a szintet, amelyet az eurorendszerbeli KB az e bekezdés első mondatában említett rendszerre alkalmazna.

10. cikk

Likviditás-összevonási módok

(1) Az AL-NKB-k kicserélik az AL-megállapodás értelmében fennálló feladataik és kötelezettségeik ellátásához szükséges információkat. Az AL-NKB-k haladéktalanul értesítik a számlavezető NKB-t az AL-csoporttal vagy az AL-csoport valamely tagjával – beleértve a tevékenység végzésének központját és annak fióktelepeit is – kapcsolatban tudomásukra jutott minden végrehajtási eseményről.

(2) Amennyiben a számlavezető NKB-t értesítik egy végrehajtási esemény bekövetkezéséről, annak – az AL-megállapodásra figyelemmel – megbízást kell adnia a megfelelő AL-NKB-k részére az AL-csoport vagy az AL-csoport érintett tagja vonatkozásában megteendő végrehajtási intézkedésről. Az AL-NKB-k feladata az AL-megállapodás szerinti jogaik, illetve a II. mellékletet végrehajtó szabályok érvényre juttatása. A számlavezető NKB feladata az igények felosztásával kapcsolatos számítások elvégzése és megbízások megadása.

(3) Ha a végrehajtási esemény bekövetkezésekor az AL-csoport tagjának nyújtott napközbeni hitel nem került teljes egészében visszafizetésre, az AL-NKB a számlavezető NKB-tól kapott megbízásra érvényesíti az AL-csoport érintett tagjai vonatkozásában fennálló esetleges jogait, beleértve a vonatkozó biztosítékból, beszámításból, beszámítási rendelkezés kizárásából vagy a II. mellékletet végrehajtó szabályokban előírt más rendelkezésekből származó jogokat is beleértve, annak érdekében, hogy az AL-NKB-t az AL-megállapodás alapján az AL-csoport érintett tagjával szemben megillető igények teljes mértékben és határidőre kielégítésre kerüljenek. Ezeket az igényeket a vonatkozó AL-NKB-nak az AL-csoport érintett tagjával szemben fennálló igényei érvényesítését megelőzően kell érvényesíteni.

(4) Az AL-megállapodás értelmében fennálló igények kielégítésére a végrehajtási intézkedést követően kapott minden kifizetést annak az AL-NKB-nak kell továbbítani, amely az AL-csoport érintett tagjának a napközbeni hitelt nyújtotta. Ezeket a kifizetéseket az AL-NKB-k között az AL-csoport érintett tagja által az érintett AL-NKB-k részére vissza nem fizetett napközbeni hitel összegének arányában kell elosztani.

(5) Annak az AL-NKB-nak, amely a valamennyi AL-NKB által viselendő vesztesége miatti igényt kíván érvényesíteni, az igény indokolását kifejtő kérelmet kell a számlavezető NKB-hoz benyújtania. A számlavezető NKB ezt a kérelmet továbbítja az érintett AL-NKB-khoz és kiszámítja az ilyen AL-NKB-któl egyenlő arányban esedékes megtérítés összegét.

11. cikk

Garanciaalap-számlák és kamatozásuk

(1) Amennyiben a központi szerződő fél rendelet alapján garanciaalap-számla vezetésére kötelezett – beleértve a felülvigyázói okból történő kötelezést –, a központi szerződő fél e számlán tartott pénzeszközei a fő refinanszírozási műveletek kamatlábánál 15 bázisponttal alacsonyabb kamatlábbal kamatoznak.

(2) A központi szerződő fél garanciaalap-számlájára jóváírt egyéb pénzeszközök a betéti kamatlábbal kamatoznak.

12. cikk

Napközbeni hitel

(1) Az euroövezeti NKB-k nyújthatnak napközbeni hitelt, amennyiben ez a napközbeni hitel nyújtásáról szóló, a III. mellékletben meghatározott szabályokat végrehajtó szabályzattal összhangban történik. Nem adható napközbeni hitel annak a résztvevőnek, amelynek az eurorendszer monetáris politikai műveletei vonatkozásában való ügyfél minőségét felfüggesztették vagy megszüntették.

(2) Az EKB ügyfelek napközbeni hitel tekintetében való alkalmassági feltételei a TARGET2-EKB szabályairól szóló, 2007. július 24-i EKB/2007/7 határozatban (5) kerülnek meghatározásra. Az EKB által nyújtott napközbeni hitel az adott napra korlátozódik, az nem alakítható át egynapos hitellé.

13. cikk

Kapcsolódó rendszerek

(1) Az eurorendszerbeli KB-k pénzeszköz-átutalási szolgáltatásokat nyújtanak a kapcsolódó rendszerek részére központi banki pénzben, a telekommunikációs szolgáltatón keresztül hozzáférhető PM-en belül vagy – az átmeneti időszak alatt adott esetben – a saját ügyfélszámla-vezető rendszerükben. Az ilyen szolgáltatásokat az eurorendszerbeli KB-k és az adott kapcsolódó rendszerek közötti kétoldalú megállapodások szabályozzák.

(2) A kapcsolódó rendszerek interfészét használó kapcsolódó rendszerekkel kötött kétoldalú szerződéseknek meg kell felelniük a IV. mellékletnek. Ezen túlmenően az eurorendszerbeli KB-nak biztosítania kell, hogy az ilyen kétoldalú megállapodásokban megfelelően érvényesülnek a II. melléklet következő rendelkezései:

— 8. cikk (1) bekezdése (műszaki és jogi követelmények),

— 8. cikk (2)–(5) bekezdése (jelentkezési eljárás), azzal, hogy a 4. cikkben szereplő csatlakozási feltételek helyett a kapcsolódó rendszereknek a „kapcsolódó rendszerek” II. melléklet 1. cikkében szereplő fogalommeghatározásában foglalt csatlakozási feltételeknek kell megfelelniük,

— az V. függelékben található üzemidő,

— 11. cikk (együttműködési és információváltási követelmények), a (8) bekezdés kivételével,

— 27. és 28. cikk (üzletmenet-folytonosság, a rendkívüli helyzetek eljárásai és biztonsági követelmények),

— 31. cikk (felelősségi rendszer),

— 32. cikk (bizonyítási rendszer),

— 33. és 34. cikk (a részvétel időtartama, rendes felmondása és felfüggesztése), a 34. cikk (1) bekezdése b) pontjának kivételével,

— 35. cikk (PM-számlák lezárása) adott esetben,

— 38. cikk (titoktartási szabályok),

— 39. cikk (adatvédelemre, illetve a pénzmosás megelőzésére és a kapcsolódó kérdésekre vonatkozó uniós követelmények),

— 40. cikk (értesítési követelmények),

— 41. cikk (szerződéses kapcsolat a telekommunikációs szolgáltatóval),

— 44. cikk (az irányadó jogra, joghatóságra és a teljesítés helyére vonatkozó szabályok).

(3) A résztvevői interfészt használó kapcsolódó rendszerekkel fennálló kétoldalú megállapodásoknak az alábbiaknak kell megfelelniük:

a) a II. melléklet, az V. cím, valamint a VI. és VII. függelék kivételével; továbbá

b) a IV. melléklet 18. cikke.

(4) Az (3) bekezdéstől eltérve a résztvevői interfészt használó, de fizetéseket kizárólag a saját ügyfeleik javára elszámoló kapcsolódó rendszerekkel kötött kétoldalú megállapodásoknak az alábbiaknak kell megfelelniük:

a) a II. melléklet, az V. cím, a 36. cikk, valamint a VI. és VII. függelék kivételével; továbbá

b) a IV. melléklet 18. cikke.

14. cikk

Finanszírozás és költségmódszertan

(1) A Kormányzótanács határozza meg az SSP finanszírozására vonatkozó szabályokat. Az SSP működéséből eredő minden többletet vagy veszteséget fel kell osztani az euroövezeti NKB-k között, az EKB tőkéjében a KBER Alapokmánya 29. cikke szerinti tőkejegyzési kulcsnak megfelelően.

(2) A Kormányzótanács meghatározza a TARGET2 alapszolgáltatásainak közös költségmódszertanát és árképzési szerkezetét.

15. cikk

Biztonsági rendelkezések

(1) A Kormányzótanács határozza meg a biztonsági szabályzatot és biztonsági követelményeket, illetve ellenőrzéseket az SSP és – az átmeneti időszak vonatkozásában – az ügyfélszámla-vezető rendszer műszaki infrastruktúrája tekintetében. A Kormányzótanács meghatározza az internetalapú hozzáférésre használt tanúsítványok biztonságára alkalmazandó elveket is.

(2) Az eurorendszerbeli KB-k betartják az (1) bekezdésben említett intézkedéseket és biztosítják, hogy azoknak az SSP megfeleljen.

16. cikk

Ellenőrzési szabályok

Az ellenőrző értékeléseket a Kormányzótanács KBER könyvvizsgálati politikájában meghatározott elvekkel és előírásokkal összhangban kell elvégezni.

17. cikk

Kötelezettségek a részvétel felfüggesztése vagy megszüntetése esetén

(1) Az euroövezeti KB bármikor, előzetes értesítés nélkül megszüntetheti vagy felfüggesztheti a résztvevő TARGET2 tagrendszerben való részvételét, ha:

a) a résztvevő ellen fizetésképtelenség miatti eljárás indul; vagy

b) a résztvevő többé nem felel meg az adott TARGET2 tagrendszerben való részvételre irányadó csatlakozási feltételeknek.

(2) Ha az eurorendszerbeli résztvevő az (1) bekezdésnek megfelelően vagy a 19. cikkel összhangban prudenciális okból felfüggeszti vagy megszünteti valamely résztvevő TARGET2-ben való részvételét, arról haladéktalanul értesíti az összes eurorendszerbeli KB-t, megadva az alábbi adatokat:

a) a résztvevő neve, monetáris pénzügyi intézményi kódja és BIC-je;

b) azok az információk, amelyekre az euroövezeti NKB a határozatot alapozta, beleértve az érintett felügyeleti hatóságtól kapott információkat vagy véleményt;

c) a meghozott intézkedés és az annak alkalmazására javasolt határidő.

Minden eurorendszerbeli KB – egy másik eurorendszerbeli KB kérésére – megosztja az ilyen résztvevőre vonatkozó információkat, beleértve a résztvevőnek címzett kifizetésekkel kapcsolatos információkat.

(3) Az az eurorendszerbeli KB, amely valamely résztvevő TARGET2 tagrendszerében való részvételét az (1) bekezdés szerint megszüntette vagy felfüggesztette, felel a többi eurorendszerbeli KB irányába a következőkért:

a) a későbbiekben engedélyezi az azon résztvevőnek címzett fizetési megbízások kiegyenlítését, amelynek részvételét felfüggesztették vagy megszüntették; vagy

b) nem teljesíti az (1) és (2) bekezdésben előírt kötelezettségeket.

(4) Az eurorendszerbeli KB-k az (1)–(3) bekezdésben előírt kötelezettségei érvényesülnek a kapcsolódó rendszerek interfészének a kapcsolódó rendszer általi használata felfüggesztésének vagy megszüntetésének esetében is.

18. cikk

Eljárások a TARGET2-ben való részvétel iránti kérelem prudenciális okból történő visszautasítására

Amennyiben az eurorendszerbeli KB a II. melléklet 8. cikke (4) bekezdésének c) pontja szerint prudenciális okból utasítja el a TARGET2-höz való csatlakozás iránti kérelmet, az eurorendszerbeli KB-nak az elutasításról haladéktalanul értesítenie kell az EKB-t.

19. cikk

Eljárások a TARGET2-ben való részvétel és a napközbeni hitelhez való hozzáférés prudenciális okból történő felfüggesztésére, korlátozására vagy megszüntetésére

(1) Amennyiben az euroövezeti NKB prudenciális okból felfüggeszti, korlátozza vagy megszünteti a résztvevőnek a napközbeni hitelhez való hozzáférését a III. melléklet 12. pontjának d) alpontja szerint, vagy pedig az eurorendszer függeszti fel vagy szünteti meg a résztvevő TARGET2-ben történő részvételét a II. melléklet 34. cikke (2) bekezdésének e) pontja szerint, a határozatnak lehetőség szerint valamennyi TARGET2 tagrendszerben egyidejűleg kell hatályba lépnie.

(2) Az euroövezeti NKB a 17. cikk (2) bekezdése szerinti információkat késedelem nélkül megküldi az euroövezeti NKB tagállama illetékes felügyeleti hatóságainak, azzal a kéréssel, hogy a felügyeleti hatóság ossza meg az információkat olyan más tagállamok felügyeleti hatóságaival, amelyben a résztvevőnek leányvállalata vagy fióktelepe van. A többi euroövezeti NKB az (1) bekezdés szerinti határozatra figyelemmel meghozza a megfelelő intézkedést és késedelem nélkül tájékoztatja az EKB-t.

(3) Az EKB Igazgatósága javaslatot tehet a Kormányzótanácsnak az (1) és a (2) bekezdés szerinti intézkedések egységes végrehajtásának biztosítása érdekében határozat meghozatalára.

(4) Azon tagállamok euroövezeti NKB-i, melyekben a határozatot végre kell hajtani, tájékoztatják a résztvevőt a határozatról, és meghozzák az összes szükséges végrehajtási intézkedést.

20. cikk

Eljárások az eurorendszerbeli KB-k igazgatási vagy korlátozó intézkedésekkel kapcsolatos együttműködésére

A II. melléklet 39. cikke (3) bekezdésének végrehajtásával kapcsolatban:

a) minden eurorendszerbeli KB haladéktalanul megosztja az összes esetlegesen érintett KB-val a javasolt átutalási megbízásra vonatkozóan kapott valamennyi információt;

b) minden olyan eurorendszerbeli KB, amely valamely résztvevőtől bizonyítékot kap valamely illetékes hatósághoz tett bejelentésről vagy attól kapott hozzájárulásról, haladéktalanul továbbítja ezt a bizonyítékot az összes olyan KB-nak, amely a megbízó vagy adott esetben a kedvezményezett pénzforgalmi szolgáltatójaként jár el;

c) a megbízó pénzforgalmi szolgáltatójaként eljáró eurorendszerbeli KB ezt követően haladéktalanul értesíti a megbízót arról, hogy felviheti az átutalási megbízást a TARGET2-be.

21. cikk

Üzletmenet-folytonosság

(1) Ha a II. melléklet 27. cikkében említett események érintik a PM-től vagy ICM-től különböző SSP-modulok működését, az érintett eurorendszerbeli KB figyelemmel kíséri és kezeli az ilyen eseményeket az SSP zavartalan működésére történő átgyűrűzés megelőzése érdekében.

(2) Ha a PM és/vagy az ICM normális működését befolyásoló esemény következik be, az érintett eurorendszerbeli KB erről haladéktalanul értesíti a TARGET2-koordinátort, aki az érintett eurorendszerbeli KB számlavezetésért felelős vezetőjével együtt dönt a további megteendő intézkedésekről. A TARGET2 elszámolásért felelős vezetők egyeztetik a TARGET2-résztvevőkkel közlendő információkat.

(3) Az eurorendszerbeli KB jelenti a résztvevőnél jelentkező leállást a TARGET2-koordinátornak, ha az ilyen leállás érintheti a kapcsolódó rendszerekben történő elszámolást vagy rendszerkockázatot keletkeztethet. Az SSP zárása a résztvevőnél bekövetkező leállás miatt rendszerint nem késleltethető.

(4) Az eurorendszerbeli KB a kapcsolódó rendszert érintő leállást tájékoztatási célokból jelenti a TARGET2-koordinátornak. A TARGET2-koordinátor a TARGET2 számlavezetésért felelős vezetőkkel telekonferenciát kezdeményez abban az esetben, ha elkerülhetetlen rendszerhatás áll fenn, különösen, ha ez határokon átnyúló jellegű.

(5) Rendkívüli körülmények között késleltethető az SSP zárása, ha kapcsolódó rendszert érintő leállás áll fenn. Az SSP zárásának késleltetésére irányuló kérést az eurorendszerbeli KB közli a TARGET2 válsághelyzeti vezetőivel.

22. cikk

Az igények kezelése a TARGET2 megtérítési rendszerben

(1) A Kormányzótanács eltérő döntésének hiányában a II. melléklet II. függelékében előírt megtérítési eljárást e cikk szerint kell lebonyolítani.

(2) A megtérítési igényt benyújtó résztvevő KB-ja elvégzi a kérelem előzetes értékelését, és az értékeléssel kapcsolatban a résztvevővel kommunikál. Amennyiben a kérelem értékeléséhez szükséges, a KB-nak a többi érintett KB is segítséget nyújt. Az érintett KB a függő igényekről való értesüléskor haladéktalanul értesíti az EKB-t és az összes érintett KB-t.

(3) A TARGET2 technikai üzemzavarától számított kilenc héten belül az igényt benyújtó résztvevő KB-ja:

a) elkészíti az előzetes értékelési jelentést a kapott igény KB általi értékeléséről; és

b) benyújtja az előzetes értékelési jelentést az EKB-nak és az összes többi érintett KB-nak.

(4) A Kormányzótanács az előzetes értékelési jelentés kézhezvételétől származó öt héten belül elvégzi a kapott igények végső értékelését, és határoz az érintett résztvevőnek megteendő megtérítési ajánlatról. Az EKB a végső értékelés befejezését követő öt üzleti napon belül közli a végső értékelés eredményét az érintett KB-kkal. Ezek a KB-k késedelem nélkül értesítik résztvevőiket a végső értékelés eredményéről, és adott esetben a megtérítési ajánlat részleteiről, az elfogadó levél formanyomtatványának kíséretében.

(5) A II. melléklet II. függeléke 4. cikke d) pontjának utolsó mondatában említett határidő lejárata után két héten belül a KB értesíti az EKB-t és az összes érintett KB-t arról, hogy mely megtérítési ajánlatokat fogadták el és mely megtérítési ajánlatokat utasították el.

(6) A KB-k értesítik az EKB-t a résztvevőik által a TARGET2 megtérítési rendszeren kívül, de a TARGET2 üzemzavarához kapcsolódóan a KB-hoz a résztvevőik által benyújtott valamennyi igényről.

23. cikk

A TARGET2 technikai üzemzavara által okozott veszteségek kezelése

(1) A TARGET2 technikai üzemzavara esetében:

a) A megbízó oldalán minden olyan KB, amelynél a megbízó letétet helyezett el, bizonyos pénzügyi előnyhöz jut, melynek összege az eurorendszer betéti rendelkezésre állásának a TARGET2 technikai üzemzavara idejére történő igénybevételében bekövetkezett marginális növekedésre az eurorendszer fő refinanszírozási műveleteinek kamatlábával és a betéti kamatlábbal számított kamat különbsége, legfeljebb a nem elszámolt fizetési megbízás összegéig. Amennyiben a megbízónál olyan többlet pénzeszköz marad, amelyre kamatot nem kap, a pénzügyi előny a TARGET2 technikai üzemzavarának idejére a nem kamatozó többlet pénzeszközökre az eurorendszer fő refinanszírozási műveleteinek kamatlábával számított kamat, legfeljebb a nem elszámolt fizetési megbízások összegéig.

b) A kedvezményezett oldalán az a KB, amelytől a kedvezményezett az aktív oldali rendelkezésre állás használatával hitelt vett fel, bizonyos pénzügyi előnyhöz jut, amelynek összege az eurorendszer betéti rendelkezésre állásának a TARGET2 technikai üzemzavara idejére történő igénybevételében bekövetkezett marginális növekedésre a marginális hitelkamatlábban és az eurorendszer fő refinanszírozási műveleteinek kamatlábával számított kamat különbsége, legfeljebb a nem elszámolt fizetési megbízás összegéig.

(2) Az EKB-nál jelentkező pénzügyi előny:

a) a csatlakoztatott NKB-kkal kapcsolatban jelentkező jövedelmek, e csatlakoztatott NKB-k napvégi egyenlegeinek az EKB-val való viszonyban történő eltérő kamatozásából; és

b) azon késedelmi kamat összege, melyet az EKB a csatlakoztatott NKB-któl kap minden olyan esetben, amikor a csatlakoztatott NKB-k egyike késedelmi kamatot számít fel a résztvevőnek a napközbeni hitelnek az eurorendszerbeli KB és a csatlakoztatott NKB-k közötti megállapodásban előírt határidőre történő visszafizetésének elmulasztásáért.

(3) Az (1) és a (2) bekezdésben említett pénzügyi előnyöket a KB-k összesítik, és az így összegyűlt összeget az azon KB-knak történő visszafizetésre kell felhasználni, amelyek viselik a résztvevőiknek szóló megtérítések költségeit. A KB-k további pénzügyi előnyét vagy a résztvevőiknek szóló megtérítésekből származó további költségeket fel kell osztani az eurorendszerbeli KB-k között az EKB tőkejegyzési kulcsában való részesedésüknek megfelelően.

24. cikk

Az alszámlákon lévő pénzeszközökkel kapcsolatos zálogjogok és az eurorendszeren belüli garancia

(1) A kapcsolódó rendszerrel kapcsolatos fizetési megbízások elszámolása céljára minden eurorendszerbeli KB, amely alszámlát nyitott résztvevőinek, biztosítja, hogy az alszámlák kapcsolódó rendszerek feldolgozási ciklusára befagyasztott egyenlegét (beleértve a befagyasztott egyenlegnek a rendszerek közti kiegyenlítés fizetések alszámlákon történő jóváírásából vagy azokra való ráterheléséből, vagy az alszámlára történő likviditásátvezetésből eredő növekedését vagy csökkenését) fel lehessen használni a kapcsolódó rendszerekkel kapcsolatos fizetési megbízások kiegyenlítésére. Ezt nem érinti a vonatkozó résztvevő ellen folyó fizetésképtelenség miatti eljárás és az e résztvevő alszámlájára vezetett egyedi végrehajtási intézkedés.

(2) Minden alkalommal, amikor likviditást vezetnek át a résztvevő alszámlájára, és amennyiben az eurorendszerbeli KB nem azonos a kapcsolódó rendszer KB-jával, ez az eurorendszerbeli KB a kapcsolódó rendszer által (a „ciklus kezdete” üzeneten keresztül) küldött értesítésre visszaigazolja a vonatkozó kapcsolódó rendszer számára az alszámlán lévő egyenlegeknek az adott kapcsolódó rendszer számára történő befagyasztását, és ezzel garantálja a kapcsolódó rendszer KB-ja általi fizetést ezen egyenleg mértékéig. Az egyenlegek a kapcsolódó rendszer javára történő befagyasztásának eme visszaigazolása egyben magában kell, hogy foglalja a kapcsolódó rendszer KB-jának jogilag kötelező szándéknyilatkozatát arról, hogy fizetést garantál a kapcsolódó rendszer számára a befagyasztott egyenleg erejéig. Mindét ilyen garancia visszavonhatatlan, feltétlen és első felhívásra fizetendő. A befagyasztott egyenleg növelésének vagy csökkentésének a rendszerek közti kiegyenlítéssel kapcsolatos fizetésekkel való jóváíráskor vagy megterhelésekor történő megerősítésével, illetve az alszámlára történő likviditásátutalásnak a megerősítésével az eurorendszerbeli NKB – amely nem a kapcsolódó rendszer KB-ja –, valamint a kapcsolódó rendszer KB-ja elismeri a garanciának a fizetés összegének erejéig történő növelését vagy csökkentését. Mindkét garancia és az egyenleg befagyasztása a kapcsolódó rendszernek a kiegyenlítés megtörténtére vonatkozó értesítése megküldésével („ciklus vége” üzenettel) lejár.

IV. SZAKASZ

ÁTMENETI ÉS ZÁRÓ RENDELKEZÉSEK

25. cikk

Vitarendezés és alkalmazandó jog

(1) Az eurorendszerbeli KB-k között ezzel az iránymutatással kapcsolatban felmerült viták esetén az érintett felek megkísérlik a vitának a KBER-en belüli viták rendezésére vonatkozó eljárásról szóló egyetértési megállapodással összhangban történő rendezését.

(2) Az (1) bekezdéstől eltérve, ha a 2. szint és a 3. szint közötti feladatmegosztással kapcsolatos vita a felek megállapodásával nem rendezhető, a vitát a Kormányzótanács rendezi.

(3) Az (1) bekezdésben említett viták esetében a felek vonatkozó jogait és kötelezettségeit elsősorban az ebben az iránymutatásban megállapított szabályok és eljárások határozzák meg. A TARGET2 tagrendszerek közötti fizetésekre vonatkozó viták esetében a kedvezményezett eurorendszerbeli KB-jának székhelye szerinti tagállam joga a kiegészítő jogforrás, amennyiben az nem ütközik ezzel az iránymutatással.

26. cikk

Hatálybalépés és alkalmazás

(1) Ez az iránymutatás 2012. december 7-én lép hatályba. Azt 2013. január 1-től kell alkalmazni, a 27. cikkben megállapított átmeneti rendelkezésekre figyelemmel.

(2) Az EKB/2007/2 iránymutatás 2013. január 1-jén hatályát veszti.

(3) A hatályon kívül helyezett iránymutatásra történő hivatkozásokat erre az iránymutatásra történő hivatkozásként kell értelmezni, a VII. mellékletben foglalt megfelelési táblázatnak megfelelően.

27. cikk

Vegyes és átmeneti rendelkezések

(1) Az euroövezeti NKB-k által a hitelintézetek és kapcsolódó rendszerek számára a PM-en kívül nyitott számlákra az ilyen euroövezeti NKB szabályai vonatkoznak, figyelemmel ezen iránymutatás ügyfélszámlára vonatkozó rendelkezéseire és az EKB Kormányzótanácsának más határozataira. Az euroövezeti NKB-k által a nem hitelintézetek és kapcsolódó rendszerek számára a PM-en kívül nyitott számlákra az ilyen euroövezeti NKB szabályai vonatkoznak.

(2) Az átmeneti időszak során valamennyi eurorendszerbeli KB folytathatja a fizetések és más ügyletek ügyfélszámla-vezető rendszerben történő kiegyenlítését, az alábbiakat is beleértve:

a) a hitelintézetek közötti fizetések;

b) hitelintézetek és kapcsolódó rendszerek közötti fizetések; valamint

c) az eurorendszer nyíltpiaci műveleteivel kapcsolatos fizetések.

(3) Az átmeneti időszak lejártával megszűnnek a következők:

a) a II. melléklet 4. cikke (1) bekezdésének a) és b) pontjában meghatározott jogalanyoknak valamely eurorendszerbeli KB által címezhető BIC-birtokosként történő nyilvántartásba vétele;

b) az eurorendszerbeli KB-val való közvetett részvétel; és

c) a (2) bekezdés a)–c) pontjában említett fizetések ügyfélszámlán történő elszámolása.

28. cikk

Címzettek, végrehajtási rendelkezések és éves jelentések

(1) Ez az iránymutatás valamennyi eurorendszerbeli KB tekintetében alkalmazandó.

(2) Az euroövezeti NKB-k 2012. december 20-ig megküldik az EKB-nak azokat az intézkedéseket, melyekkel ezen iránymutatás II. melléklete 39. cikkének, II. melléklete VI. függelékének, III. melléklete 9. cikke a) pontjának, 12. cikke a) pontja v. alpontjának és 13. cikkének, IV. melléklete 18. pontjának (1) bekezdése c) pontja ii. alpontjának, és V. melléklete IIA. függelékének meg kívánnak felelni.

(3) Az EKB éves jelentést készít a TARGET2 átfogó működésének a Kormányzótanács általi áttekintése céljából.

Kelt Frankfurt am Mainban, 2012. december 5-én. az EKB Kormányzótanácsa részéről az EKB elnöke Mario DRAGHI

(1) HL L 237., 2007.9.8., 1. o.

(2) HL L 177., 2006.6.30., 1. o.

(3) Az eurorendszernek az infrastruktúrák helyére vonatkozó jelenlegi politikáját az EKB weboldalán (www.ecb.europa.eu) megtalálható alábbi közlemények határozzák meg: a) politikai nyilatkozat az euroövezeten kívüli székhelyű, euroalapú fizetési és elszámolási rendszerekről („Policy statement on euro payment and settlement systems located outside the euro area”), 1998. november 3.; b) Az eurorendszer irányelvei a központi szerződő fél általi elszámolás konszolidációjáról („The Eurosystem’s policy line with regard to consolidation in central counterparty clearing”), 2001. szeptember 27.; c) Az eurorendszer irányelvei az euróban denominált fizetési tranzakciókat elszámoló infrastruktúrák helyéről és működéséről („Eurosystem policy principles on the location and operation of infrastructures settling euro-denominated payment transactions”), 2007. július 19.; d) Az eurorendszer irányelvei az euróban denominált fizetési megbízások elszámolását végző infrastruktúrák helyéről és működéséről: a „jogi és operatív értelemben az euroövezetben található” kifejezés meghatározása („The Eurosystem policy principles on the location and operation of infrastructures settling euro-denominated payment transactions: specification of »legally and operationally located in the euro area« ”), 2008. november 20.; e) Az eurorendszer felülvigyázói tevékenységének politikai keretrendszere („The Eurosystem oversight policy framework”), 2011. július.

(4) HL L 166., 1998.6.11., 45. o.

(5) HL L 237., 2007.9.8., 71. o.

I. MELLÉKLET TARGET2 IRÁNYÍTÁSI SZABÁLYOK 1. szint – Kormányzótanács 2. szint – eurorendszerbeli KB-k 3. szint – SSP-t üzemeltető NKB-k 0. Általános rendelkezések Az 1. szint rendelkezik végső hatáskörrel a TARGET2-vel kapcsolatos belföldi és határon átnyúló kérdésekben, és felel a TARGET2 közfeladatának biztosításáért A 2. szint kiegészítő hatáskörrel rendelkezik az 1. szint által belátására bízott kérdésekkel kapcsolatban A 3. szint hoz döntést az Egységes Közös Platform (SSP) napi üzemeltetéséről, az ezen iránymutatás 7. cikkének (6) bekezdésében hivatkozott megállapodásban megállapított szolgáltatási szintek alapján 1. Költség- és árpolitika — Döntés a közös költségszámításról — Döntés az egységes árszerkezetről — Döntés a kiegészítő szolgáltatások és/vagy modulok díjairól (Nem alkalmazandó) 2. Szolgáltatási szint — Döntés az alapszolgáltatásokról — Döntés a kiegészítő szolgáltatásokról és/vagy modulokról — Hozzájárulás az 1. szint/2. szint igényei szerint 3. Kockázatkezelés — Döntés a kockázatkezelés általános keretrendszeréről és a fennmaradó kockázatok elfogadásáról — A tényleges kockázatkezelés elvégzése — Kockázatelemzés elvégzése és nyomon követése — A kockázatelemzéshez szükséges információk nyújtása az 1. szint/2. szint kérésének megfelelően 4. Irányítás és finanszírozás — Az SSP tulajdonjogára, döntéshozatalára és finanszírozására vonatkozó szabályok meghatározása — A Központi Bankok Európai Rendszere TARGET2 jogi keretrendszerének létrehozása és megfelelő végrehajtásának biztosítása — Az 1. szinten elhatározott irányítási és finanszírozási szabályok megszövegezése — A költségek tervezésének, elfogadásának és végrehajtásának intézése — Az alkalmazás tulajdonjogával és/vagy az ellenőrzésével való rendelkezés — A szolgáltatásokkal kapcsolatos pénzeszközök és díjazás beszedése — A szolgáltatás nyújtása vonatkozásában költségadatok nyújtása a 2. szintnek 5. Fejlesztés — A 2. szint általi konzultáció az SSP helyszínéről — Az átfogó projektterv jóváhagyása — Döntés az SSP kezdeti kialakításáról és fejlesztéséről — Annak eldöntése, hogy a létesítés teljesen az alapoktól vagy pedig egy meglévő platformra alapozva történjen — Döntés az SSP-üzemeltető kiválasztásáról — Az SSP szolgáltatási szintjeinek meghatározása, a 3. szinttel egyetértésben — Az 1. szinttel folytatott konzultációt követően döntés az SSP helyéről — A specifikációs folyamat jóváhagyása a 3. szint által szállítandó termék meghatározására, valamint később a tesztelés és a rendszer (különösen az általános és részletes felhasználói specifikáció) elfogadása — A projekt szakaszainak meghatározása — A teljesítendők értékelése és elfogadása — A tesztforgatókönyvek létrehozása — Központi banki és felhasználói tesztek összehangolása, a 3. szinttel szoros együttműködésben — Javaslattétel az SSP kezdeti kialakítására — Javaslattétel arra, hogy a rendszer teljesen az alapoktól vagy pedig egy meglévő platformra alapozva készüljön-e — Javaslattétel az SSP helyszínére — Az általános és részletes működési előírások megszövegezése (belső részletes működési előírások és részletes felhasználói működési előírások) — A részletes technikai specifikáció megszövegezése — Adalék a projekt szakaszainak meghatározásához és ellenőrzéséhez — Műszaki és üzemeltetési támogatás a tesztekhez (az SSP tesztjeinek elvégzése, hozzájárulás az SSP-vel kapcsolatos tesztforgatókönyvekhez, az eurorendszerbeli KB-k támogatása azok SSP-vel kapcsolatos tesztelési tevékenységükben) 6. Végrehajtás és áttérés — Döntés az áttérési stratégiáról — Az SSP-re való áttérés előkészítése és összehangolása, a 3. szinttel szoros együttműködésben — Hozzájárulás az áttéréssel kapcsolatos kérdésekhez, a 2. szint kéréseinek megfelelően — Az SSP-vel kapcsolatos áttérési feladatok végrehajtása; a csatlakozó NKB-knak további támogatás nyújtása 7. Üzemeltetés — Súlyos rendkívüli helyzetek kezelése — A TARGET2-szimulátor létrehozásának és működtetésének az engedélyezése — Az internetalapú hozzáférés céljaira tanúsító hatóságok kijelölése — Biztonsági szabályzatoknak, követelményeknek és ellenőrzéseknek az SSP érdekében történő meghatározása — Az internetalapú hozzáférésre használt tanúsítványok biztonságára alkalmazandó elvek meghatározása — Irányítás a rendszertulajdonosi felelősségek tekintetében — Kapcsolattartás a felhasználókkal európai szinten (az eurorendszerbeli KB-k ügyfeleikkel szemben fennálló kizárólagos felelősségére figyelemmel) és a napi felhasználói tevékenység üzleti szempontból történő figyelemmel kísérése (eurorendszerbeli KB-feladat) — Az üzleti fejlemények figyelemmel kísérése — Költségvetési, finanszírozási, számlázási (eurorendszerbeli KB feladat) és más igazgatási feladatok — A rendszer irányítása az iránymutatás 7. cikkének (6) bekezdésében említett megállapodás alapján

II. MELLÉKLET A TARGET2 HARMONIZÁLT RÉSZVÉTELI FELTÉTELEI I. CÍM ÁLTALÁNOS RENDELKEZÉSEK 1. cikk Fogalommeghatározások E harmonizált feltételek (a továbbiakban: Feltételek) alkalmazásában a következő fogalommeghatározásokat kell alkalmazni: — „aktív oldali rendelkezésre állás”: az eurorendszer rendelkezésre állásának egyik formája, amelyet a partnerek valamely eurorendszerbeli KB-nál, előre megszabott marginális hitelkamatlábon egynapos hitel felvételére használhatnak, — „AL-csoport”: az AL-üzemmódot alkalmazó AL-csoporttagokból álló csoport, — „AL-csoport számlamenedzser”: az AL-csoporttagok által kijelölt AL-csoporttag, aki az AL-csoporton belül az üzleti nap során rendelkezésre álló likviditást kezeli, — „AL-csoporttag”: olyan TARGET2-résztvevő, amely AL-megállapodást kötött, — „AL-megállapodás”: az AL-csoporttagok és AL-NKB-jaik által az AL-üzemmód céljából kötött, többoldalú csoportos likviditáskezelési (aggregated liquidity) megállapodás, — „AL-NKB”: olyan euroövezeti NKB, amely az AL-megállapodás szerződő fele, és azon AL-csoporttagok szerződő feleként jár el, amelyek részt vesznek TARGET2 tagrendszerében, — „AL-üzemmód”: a PM számlákon rendelkezésre álló likviditás összesítése, — „átutalási megbízás”: a megbízó utasítása valamely pénzösszegnek a kedvezményezett számára a PM-számlán történő könyvelési tétel formájában történő rendelkezésre bocsátására, — „befektetési vállalkozás”: [a pénzügyi eszközök piacairól, a 85/611/EGK és a 93/6/EGK tanácsi irányelv és a 2000/12/EK európai parlamenti és tanácsi irányelv módosításáról, valamint a 93/22/EGK tanácsi irányelv hatályon kívül helyezéséről szóló, 2004. április 21-i 2004/39/EK európai parlamenti és tanácsi irányelv (1) 4. cikke (1) bekezdésének 1. pontját végrehajtó nemzeti jogszabályi rendelkezések beillesztendők] értelmében vett befektetési vállalkozás, [a 2004/39/EK irányelv 2. cikkének (1) bekezdését végrehajtó nemzeti jogszabályi rendelkezések beillesztendők]-ben meghatározott intézmények kivételével, feltéve, hogy a szóban forgó befektetési vállalkozás(t): a) a 2004/39/EK irányelv értelmében ilyenként kijelölt, elismert illetékes hatóság engedélyezte és felügyeli; és b) jogosult [a 2004/39/EK irányelv I. melléklete A. szakaszának 2., 3., 6. és 7. tételét végrehajtó nemzeti jogszabályi rendelkezések beillesztendők] alatt említett tevékenységek végzésére, — „CAI-csoport”: a CAI-üzemmódot alkalmazó TARGET2-résztvevőkből álló csoport, — „CAI-csoport vezetője”: a CAI csoport tagjai által kijelölt CAI-csoporttag, aki a CAI-csoporton belüli az üzleti nap során a rendelkezésre álló likviditást figyeli és irányítja, — „CAI-üzemmód”: konszolidált számlainformáció nyújtása a PM-számlákkal kapcsolatban az ICM-n keresztül, — „címezhető BIC-birtokos”: olyan szervezet: a) amely vállalatazonosító kóddal (BIC) rendelkezik; b) amelyet nem ismernek el közvetett résztvevőként; valamint c) amely egy közvetlen résztvevő, illetve egy közvetlen vagy közvetett résztvevő fióktelepének levelezője vagy ügyfele, és amely e közvetlen résztvevőn keresztül fizetési megbízásokat küldhet vagy fizetéseket fogadhat egy TARGET2 tagrendszerből, — „csatlakoztatott NKB”: az eurorendszerbeli KB-kon kívüli nemzeti központi bank (NKB), amely a TARGET2-höz külön megállapodás szerint csatlakozik, — „csoport”: a) az anyavállalat konszolidált pénzügyi kimutatásaiban foglalt hitelintézetek (amennyiben az anyavállalat köteles a 2238/2004/EK bizottsági rendelet (2) alapján elfogadott 27. nemzetközi számviteli standard (IAS 27) szerint konszolidált pénzügyi kimutatások benyújtására), az alábbi összetételben: i. anyavállalat és egy vagy több leányvállalat; vagy ii. egy anyavállalat két vagy több leányvállalata; vagy b) az a) pont i. vagy ii. alpontjaiban említett hitelintézetek, amennyiben az anyavállalat nem nyújt be konszolidált pénzügyi kimutatásokat az IAS 27-tel összhangban, de képes lehet megfelelni az IAS 27-ben a konszolidált pénzügyi kimutatásokba való bekerüléshez megállapított feltételeknek, a közvetlen résztvevő KB-ja vagy AL csoport esetében a számlavezető NKB igazolása mellett; c) hitelintézetek két- vagy többoldalú hálózata: i. amelynek megszervezése a hitelintézetek ilyen hálózathoz való tartozását meghatározó jogszabályi keretnek megfelelően történt; vagy ii. amelyet az együttműködés (tagjai gazdasági érdekeinek elősegítése, támogatása és képviselete) és/vagy gazdasági szolidaritás olyan önszerveződő mechanizmusa jellemez, ami meghaladja a hitelintézetek közötti szokásos együttműködést, amennyiben az ilyen együttműködést és szolidaritást a hitelintézetek létesítő okiratai engedélyezik vagy az külön megállapodások eredményeképpen jön létre; és a c) pontban említett minden esetben, az EKB Kormányzótanácsa elfogadta a csoportnak való minősítés iránti kérelmet, — „Egységes Közös Platform (SSP)”: az SSP-t üzemeltető NKB-k által készített, egységes technikai közös platform-infrastruktúra, — „euroövezeti NKB”: olyan tagállam nemzeti központi bankja (NKB), amelynek a pénzneme az euro, — „eurorendszerbeli KB”: az EKB vagy az euroövezeti NKB-k, — „felfüggesztés”: a résztvevő jogainak és kötelezettségeinek időleges befagyasztása a(z) [a KB neve beillesztendő] által meghatározandó időszakra, — „fióktelep”: a [hitelintézetek tevékenységének megkezdéséről és folytatásáról szóló, 2006. június 14-i 2006/48/EK európai parlamenti és tanácsi irányelv 4. cikkének (3) bekezdését végrehajtó nemzeti jogi rendelkezések beillesztendők] értelmében vett fióktelep (3), — „fizetési megbízás”: az átutalási megbízás, a likviditásátvezetési megbízás vagy a közvetlen terhelési megbízás, — „fizetési megbízás bevitele”: a fizetések feldolgozásának egy szakasza, amely során a TARGET2-[a KB neve/országhivatkozás beillesztendő] megkísérli kiegyenlíteni a 14. cikknek megfelelően befogadott fizetési megbízást egyedi eljárások szerint, a 20. cikkben leírtaknak megfelelően, — „fizetési modul (PM)”: olyan SSP fizetési modul, amelyben a TARGET2-résztvevők fizetéseinek PM-számlán való kiegyenlítése történik, — „fizetésképtelenség miatti eljárás” a fizetési és értékpapír-elszámolási rendszerekben az elszámolások véglegességéről szóló, 1998. május 19-i 98/26/EK európai parlamenti és tanácsi irányelv (4) 2j. cikkében meghatározott fizetésképtelenség miatti eljárás, — „fizető”: olyan TARGET2-résztvevő, amelynek PM-számláját megterhelik a fizetési megbízás kiegyenlítésének eredményeképpen, a szó e melléklet 39. cikkében történő használata kivételével, — „hitelintézet”: a) [a 2006/48/EK irányelv 4. cikke (1) bekezdésének a) pontját és adott esetben 2. cikkét átültető nemzeti jogszabályi rendelkezések beillesztendők] értelmében vett olyan hitelintézet, amely az illetékes hatóság felügyelete alatt áll; vagy b) az Európai Unió működéséről szóló szerződés 123. cikkének (2) bekezdése értelmében vett más olyan hitelintézet, amely az illetékes hatóságok általi felügyelethez hasonló szintű ellenőrzés alatt áll, — „Információs és Felügyeleti Modul (ICM)”: az az SSP-modul, amely lehetővé teszi a résztvevőknek online információk beszerzését, valamint lehetőséget ad számukra likviditásátvezetési megbízás bevitelére, likviditáskezelésre és rendkívüli helyzetekben biztonsági fizetési megbízások indítására, — „jogképességre vonatkozó vélemény”: valamely egyedi résztvevőre vonatkozó vélemény, amely a résztvevő arra vonatkozó jogi helyzetének értékelését tartalmazza, hogy e Feltételek alapján képes kötelezettségeket vállalni és azokat teljesíteni, — „kapcsolódó rendszer”: olyan rendszer, amelyet valamely illetékes hatóság felügyelete és/vagy felvigyázása alá tartozó, az Európai Gazdasági Térség (EGT) területén letelepedett jogalany irányít és megfelel az euróban szolgáltatásokat kínáló infrastruktúrák mindenkori, az EKB honlapján közzétett felvigyázói követelményeinek (5), és amelyben a fizetések és/vagy pénzügyi eszközök kicserélése és/vagy elszámolása történik, míg az azok eredményeként létrejövő pénzbeli kötelezettségek rendezése a TARGET2-ben történik, a transzeurópai automatizált valós idejű bruttó elszámolású rendszerről (TARGET2) szóló EKB/2012/27 iránymutatásban (6), illetve a kapcsolódó rendszer és az adott eurorendszerbeli KB-k közötti kétoldalú megállapodásban szereplő feltételek mellett, — „kedvezményezett”: az a TARGET2 résztvevő, amelynek PM-számláját a fizetési megbízás kiegyenlítésének eredményeként jóvá kell írni, a szó e melléklet 39. cikkében történő használata kivételével, — „ki nem egyenlített átutalási megbízás”: olyan átutalási megbízás, amelyet nem egyenlítettek ki a befogadása napján, — „központi bankok (KB-k)”: az eurorendszerbeli KB-k és a csatlakoztatott NKB-k, — „közszektorba tartozó intézmény”: a „közszektorba” tartozó jogalany, a közszektor fogalmának a Szerződés 104. cikkében és a 104b. cikke (1) bekezdésében említett tilalmak alkalmazásához szükséges fogalmak meghatározásáról szóló, 1993. december 13-i 3603/93/EK tanácsi rendelet 3. cikkében szereplő meghatározása szerint (7), — „közvetett résztvevő”: az EGT-ben letelepedett olyan hitelintézet, amely megállapodást kötött egy közvetlen résztvevővel fizetési megbízások benyújtására és fizetések fogadására a közvetlen résztvevő PM-számláján keresztül, és amelyet valamely TARGET2 tagrendszer közvetett résztvevőként elismer, — „közvetlen terhelési felhatalmazás”: a megbízó által a KB-jának adott olyan általános utasítás, amely feljogosítja és kötelezi az adott KB-t a megbízó számlájának a kedvezményezettől érkező, csoportos beszedésre utasítás alapján történő megterhelésére, — „közvetlen terhelési utasítás”: a kedvezményezett által annak KB-jának adott utasítás arra vonatkozóan, hogy a közvetlen terhelési felhatalmazás alapján terhelje meg a megbízó számláját az utasításban megadott összeggel, — „likviditásátvezetési megbízás”: olyan fizetési megbízás, amelynek fő célja likviditás átutalása ugyanazon résztvevő különböző számlái között vagy valamely CAI vagy AL csoporton belül, — „marginális hitelkamatláb”: az aktív oldali rendelkezésre állásra alkalmazandó kamatláb, — „mindenkinek szóló ICM-üzenet”: az ICM-en keresztül valamennyi TARGET2-résztvevőnek vagy azok egy kiválasztott csoportjának egyidejűleg elküldött információ, — „napközbeni hitel”: olyan hitel, amelyet egy üzleti napnál rövidebb időtartamra folyósítanak, — „nemteljesítési esemény”: valamely résztvevő vonatkozásában minden olyan esemény vagy küszöbön álló esemény, amelynek bekövetkezése veszélyeztetheti a résztvevő e Feltételek, illetve a résztvevő és [a KB neve beillesztendő] vagy bármely más KB közötti kapcsolatra vonatkozó egyéb szabályok alapján fennálló kötelezettségeinek teljesítését, beleértve a következőket: a) a résztvevő többé nem felel meg a 4. cikkben megállapított csatlakozási feltételeknek vagy a 8. cikk (1) bekezdése a) pontjának i. alpontjában meghatározott feltételeknek; b) fizetésképtelenség miatt indított eljárás megindulása a résztvevővel szemben; c) kérelem benyújtása a b) pontban említett eljárásokkal kapcsolatban; d) a résztvevő által olyan írásbeli nyilatkozat kiadása, miszerint képtelen tartozásai vagy azok egy része megfizetésére, illetve a napközbeni hitellel kapcsolatban felmerülő kötelezettségei teljesítésére; e) a résztvevőnek hitelezőivel önkéntes általános megállapodás vagy egyezség kötése; f) amennyiben a résztvevő fizetésképtelen vagy nem képes tartozásait megfizetni, vagy KB-ja azt ilyennek tartja; g) amennyiben a résztvevő PM-számláján lévő követel egyenlegére, illetve teljes vagyonára vagy annak jelentős részére biztosítási intézkedés, lefoglalás, elkobzás vagy bármely olyan eljárás vonatkozik, aminek célja a közérdek vagy a résztvevő hitelezőinek jogai védelme; h) ha a résztvevő részvételét valamely másik TARGET2 tagrendszerben és/vagy valamely kapcsolódó rendszerben felfüggesztették vagy megszüntették; i) bármely ténylegesen vagy feltehetően a résztvevőnek tulajdonítható nyilatkozat vagy szerződést megelőző állítás az alkalmazandó jogi rendelkezések értelmében téves, illetve valótlan; j) a résztvevő valamennyi vagyontárgyának vagy azok jelentős részének engedményezése, — „PM-számla”: a TARGET2-résztvevő valamely KB-nál PM-ben vezetett számlája, amely az ilyen TARGET2-résztvevő számára a következőkhöz szükséges: a) fizetési megbízások benyújtása vagy fizetés fogadása a TARGET2-n keresztül; és b) az ilyen fizetések ezen KB-val történő kiegyenlítése, — „rendelkezésre álló likviditás” (vagy „likviditás”) követel egyenleg egy TARGET2-résztvevő PM-számláján és az ilyen számlára az adott KB által adott bármely napközbeni hitelkeret, — „rendkívüli helyzetekre vonatkozó modul”: olyan SSP modul, amely lehetővé teszi a sürgős és nagyon sürgős fizetések feldolgozását rendkívüli helyzetekben, — „részletes felhasználói műszaki leírás (UDFS)”: az UDFS legfrissebb változata, amely a résztvevők és a TARGET2 együttműködését részletező műszaki dokumentáció, — „résztvevő” (vagy „közvetlen résztvevő”): az a jogalany, amely legalább egy PM-számlával rendelkezik a(z) [a KB neve beillesztendő]-nál, — „SSP-t üzemeltető NKB-k”: a Deutsche Bundesbank, a Banque de France és a Banca d’Italia, az SSP-t az eurorendszer javára megépítő és üzemeltető KB-i feladatkörükben, — „számlavezető NKB”: azon TARGET2 tagrendszer AL-NKB-ja, amelyben az AL-csoport számlamenedzser részt vesz, — „TARGET2”: a KB-k összes TARGET2 tagrendszeréből létrejövő egész, — „TARGET2-[a KB neve/országhivatkozás beillesztendő]”: a [a KB neve] TARGET2 tagrendszere, — „TARGET2 CUG”: a telekommunikációs szolgáltató abból a célból csoportba formálódott ügyfeleinek alcsoportja, hogy a PM-hez való csatlakozáskor a telekommunikációs szolgáltató megfelelő szolgáltatásait és termékeit használják, — „TARGET2 műszaki üzemzavara”: minden olyan nehézség, hiányosság vagy meghibásodás, amely a TARGET2-[a KB neve/országhivatkozás beillesztendő] által használt technikai infrastruktúrában és/vagy számítógépes rendszerben jelentkezik, illetve bármely más esemény, amely lehetetlenné teszi a TARGET2-[a KB neve/országhivatkozás beillesztendő]-n belüli fizetések végrehajtását és aznapi feldolgozásuk befejezését, — „TARGET2-résztvevő”: bármely TARGET2 tagrendszer bármely résztvevője, — „TARGET2 tagrendszer”: bármelyik KB olyan valós idejű bruttó kiegyenlítési (RTGS) rendszere, amely a TARGET2 részét képezi, — „telekommunikációs szolgáltató”: az EKB Kormányzótanácsa által a számítógépes hálózati kapcsolatoknak a TARGET2-ben fizetési megbízások benyújtása és fizetések fogadása céljára történő szolgáltatására kijelölt vállalkozás, — „több címzett általi hozzáférés”: az a lehetőség, aminek révén az EGT-ben letelepedett fióktelepek vagy hitelintézetek hozzáférhetnek a megfelelő TARGET2 tagrendszerhez a TARGET2 tagrendszerbe fizetési megbízások bevitelével és/vagy onnan fizetések fogadása révén; ez a lehetőség felhatalmazza e jogalanyokat fizetési megbízásaiknak a közvetlen résztvevő PM-számláján keresztüli benyújtására, az adott résztvevő bevonása nélkül, — „törzsadatgyűjtési formanyomtatvány”: a(z) [a KB neve beillesztendő] által kidolgozott formanyomtatvány a TARGET2-[a KB neve/országhivatkozás beillesztendő] szolgáltatásai kérelmezőinek és az ilyen szolgáltatások nyújtásával kapcsolatos változások nyilvántartására, — „utasítást adó résztvevő”: a TARGET2 fizetési megbízást kezdeményező résztvevője, — „ügyfélszámla”: valamely KB által a közvetett résztvevővé válás feltételeinek megfelelő jogalany számára a PM-en kívül nyitott számla, — „üzleti nap”: minden olyan nap, amelyen a TARGET2 nyitva tart a fizetési megbízások V. függelékben meghatározott kiegyenlítésére, — „vállalkozási azonosító kód (BIC)”: az ISO 9362 szabványban meghatározott kód, — „végrehajtási esemény”: az AL-csoport tagja tekintetében bekövetkező: a) a 34. cikk (1) bekezdésében említett bármely nemteljesítési esemény; b) bármely más nemteljesítési esemény vagy a 34. cikk (2) bekezdésében nem említett esemény, amellyel kapcsolatban [a KB neve beillesztendő] a nemteljesítési esemény vagy más esemény súlyosságára figyelemmel úgy határozott, hogy [adott esetben beillesztendő: [zálogjogot kell érvényesíteni a 25b. cikkel összhangban] [biztosítékot kell érvényesíteni a 25c. cikkel összhangban] és] a követeléseket be kell számítani a 26. cikkel összhangban; vagy c) a napközbeni hitelhez való hozzáférés felfüggesztésére vagy megszüntetésére vonatkozó határozat. 2. cikk Függelékek (1) A következő függelékek e Feltételek szerves részét képezik: I. függelék: A fizetési megbízások feldolgozására vonatkozó technikai specifikáció II. függelék: A TARGET2 megtérítési rendszere III. függelék: Mintaszöveg a jogképességre és az országra vonatkozó véleményhez IV. függelék: Az üzletmenet folytonosságára vonatkozó és a rendkívüli helyzetek eljárásai V. függelék: Üzemidő VI. függelék: Díjak és számlázás VII. függelék: Összevont likviditás megállapodás (2) Amennyiben bármely függelék tartalma és e Feltételek bármely rendelkezésének tartalma között ellentmondás áll fent, az utóbbi alkalmazandó. 3. cikk A TARGET2-[a KB neve/országhivatkozás beillesztendő] és a TARGET2 általános leírása (1) A TARGET2 valós idejű bruttó kiegyenlítést biztosít az euróban történő fizetésekre, a központi banki pénzben történő kiegyenlítéssel. (2) A TARGET2-[a KB neve/országhivatkozás beillesztendő]-ben a következő fizetési megbízások kerülnek feldolgozásra: a) a közvetlenül az eurorendszer monetáris politikai műveleteiből eredő vagy azokkal összefüggő fizetési megbízások; b) az eurorendszert érintő devizaműveletek eurolábának kiegyenlítése; c) a határon átnyúló nagy értékű nettó elszámolási rendszerek tranzakcióiból eredő euroátutalások kiegyenlítése; d) a rendszerkockázat szempontjából jelentős, euroalapú kisösszegű fizetési rendszerek tranzakcióiból eredő euroátutalások kiegyenlítése; és e) minden egyéb, TARGET2-résztvevőknek euróban indított fizetési megbízás. (3) A TARGET2 létrehozásának és működésének alapja az SSP. Az eurorendszer meghatározza az SSP műszaki konfigurációját és jellemzőit. Az SSP szolgáltatásokat az SSP-t üzemeltető NKB-k nyújtják az eurorendszerbeli KB-k javára, egy külön megállapodás szerint. (4) A(z) [a KB neve beillesztendő] az e Feltételek szerinti szolgáltatások nyújtója. Az SSP-t üzemeltető NKB-k intézkedéseit és mulasztásait a(z) [a KB neve beillesztendő] intézkedéseinek és mulasztásainak kell tekinteni, amelyekért az az alábbi 31. cikknek megfelelően visel felelősséget. Az e Feltételek szerinti részvétel nem hoz létre szerződéses kapcsolatot a résztvevők és az SSP-nyújtó NKB-k között, amikor ez utóbbiak e minőségükben járnak el. Az e Feltételek értelmében nyújtott szolgáltatásokkal kapcsolatban a résztvevő által az SSP-nek továbbított, illetve kapott utasításokat, üzeneteket vagy információkat úgy kell tekinteni, hogy azok címzettje vagy küldője a(z) [a KB neve beillesztendő]. (5) A TARGET2 jogilag a valamennyi TARGET2 tagrendszerből álló, több fizetési rendszer, amelyeket az elszámolások véglegességéről szóló irányelvet végrehajtó nemzeti jogszabályok alapján „rendszerek”-nek jelöltek ki. A TARGET2-[a KB neve/országhivatkozás beillesztendő] „rendszer”-nek minősül a [98/26/EK irányelvet végrehajtó, adott jogszabályi rendelkezések beillesztendők] alapján. (6) A TARGET2-ben való részvétel a gyakorlatban a TARGET2 tagrendszerben való részvétel útján történik. E Feltételek meghatározzák a(z) [a KB neve/országhivatkozás beillesztendő]-ban/-ben részt vevők és a(z) [a KB neve beillesztendő] kölcsönös jogait és kötelességeit. A fizetési megbízások feldolgozásának szabályai (IV. cím) vonatkoznak bármely TARGET2-résztvevő által küldött valamennyi fizetési megbízásra és fogadott fizetésre. II. CÍM RÉSZVÉTEL 4. cikk Csatlakozási feltételek (1) A következő típusú jogalanyok jogosultak a TARGET2-[a KB neve/országhivatkozás beillesztendő]-ban/-ben való közvetlen részvételre: a) az EGT-ben letelepedett hitelintézetek, beleértve azt az esetet is, amikor az EGT-ben letelepedett fióktelepen keresztül járnak el; b) az EGT-n kívül letelepedett hitelintézetek, feltéve, hogy az EGT-ben letelepedett fióktelepen keresztül járnak el; c) a tagállamok NKB-i és az EKB; feltéve, hogy az a) és b) pontban említett jogalanyokra nem vonatkoznak az Európai Unió Tanácsa vagy a tagállamok által a Szerződés 65. cikke (1) bekezdésének b) pontja, 75. cikke vagy 215. cikke alapján elfogadott korlátozó intézkedések, amelyek végrehajtása a(z) [KB/országkód] véleménye szerint az EKB tájékoztatását követően összeegyeztethetetlen a TARGET2 zökkenőmentes működésével. (2) A(z) [a KB neve beillesztendő] belátása szerint felveheti közvetlen résztvevőként a következő jogalanyokat is: a) a tagállamok központi vagy regionális kormányzatainak pénzpiacokon aktív pénzügyi szervei; b) a tagállamok ügyfélszámlák vezetésére feljogosított, közszektorba tartozó intézményei; c) az EGT-ben letelepedett befektetési vállalkozások; d) a kapcsolódó rendszereket irányító és e minőségükben eljáró jogalanyok; és e) hitelintézetek vagy az a)–d) pontban felsorolt jogalanyok, (mindkét esetben) amelyek olyan harmadik országban telepedtek le, amelyekkel az Unió olyan monetáris megállapodást kötött, amely lehetővé teszi az ilyen jogalanyok bármelyike számára az Unióban lévő fizetési rendszerekhez való hozzáférést, a monetáris megállapodásban meghatározott feltételek mellett, és feltéve, hogy az országban irányadó, megfelelő jogi rendszer egyenértékű a megfelelő uniós jogszabályokkal. (3) Az [elektronikuspénz-kibocsátó intézmények tevékenységének megkezdéséről, folytatásáról és prudenciális felügyeletéről, a 2005/60/EK és a 2006/48/EK irányelv módosításáról, valamint a 2000/46/EK irányelv hatályon kívül helyezéséről szóló, 2009. szeptember 16-i 2009/110/EK európai parlamenti és tanácsi irányelv (8) 2. cikke (1) bekezdését végrehajtó nemzeti jogi rendelkezések beillesztendők] értelmében vett elektronikuspénz-kibocsátó intézmények nem jogosultak részt venni a TARGET2-[a KB neve/országhivatkozás beillesztendő]-ben. 5. cikk Közvetlen résztvevők (1) A TARGET2-[a KB neve/országhivatkozás beillesztendő] közvetlen résztvevőinek meg kell felelniük a 8. cikk (1) és (2) bekezdésében meghatározott követelményeknek. Legalább egy PM-számlával kell rendelkezniük a(z) [a KB neve beillesztendő]-nál. (2) A közvetlen képviselők kijelölhetnek címezhető BIC-birtokosokat, azok letelepedési helyétől függetlenül. (3) A közvetlen résztvevők kijelölhetnek jogalanyokat közvetett résztvevőként, amennyiben a 6. cikkben meghatározott követelményeknek megfelelnek. (4) A fióktelepeken keresztül történő, több címzett általi hozzáférés a következő módon nyújtható: a) A 4. cikk (1) bekezdésének a) vagy b) pontja szerinti olyan hitelintézet, amelyet közvetlen résztvevőként elfogadtak, hozzáférést biztosíthat PM-számlájához az EGT-ben letelepedett egy vagy több fióktelepének fizetési megbízások benyújtása és/vagy fizetések fogadása céljából, amennyiben a(z) [a KB neve beillesztendő]-t megfelelően értesítették. b) Amennyiben egy hitelintézet fióktelepét közvetlen résztvevőként elfogadták, e jogalany egyéb fióktelepei és/vagy székhelye (mindkét esetben, amennyiben az EGT-n belül telepedtek le) hozzáférhet e célból a fióktelep PM-számlájához, amennyiben tájékoztatta a(z) [a KB neve beillesztendő]-t. 6. cikk Közvetett résztvevők (1) Az EGT-ben letelepedett hitelintézetek szerződést köthetnek fizetési megbízások küldésére és/vagy fizetések fogadására, valamint azoknak a közvetlen résztvevő PM-számláján keresztül történő kiegyenlítésére valamely olyan közvetlen résztvevővel, amely vagy a 4. cikk (1) bekezdése a) vagy b) pontja szerinti hitelintézet, vagy KB. A TARGET2-[a KB neve/országhivatkozás beillesztendő] a közvetett résztvevőket a 9. cikkben meghatározott TARGET2 hivatalos címlistában való nyilvántartásba vétellel ismeri el. (2) Amennyiben egy közvetlen résztvevő, amely a 4. cikk (1) bekezdésének a) vagy b) pontja értelmében vett hitelintézet, és valamely közvetett résztvevő ugyanazon csoporthoz tartoznak, a közvetlen résztvevő kifejezetten felhatalmazhatja a közvetett résztvevőt arra, hogy közvetlenül használja a közvetlen résztvevő PM-számláját a csoporthoz kapcsolódó több címzett általi hozzáférés révén fizetési megbízások küldésére és/vagy fizetések fogadására. 7. cikk Közvetlen résztvevők felelőssége (1) A kétségek elkerülése érdekében a 6. cikk szerinti közvetett résztvevők és az 5. cikk (4) bekezdése szerinti fióktelepek által benyújtott fizetési megbízásokat vagy fogadott fizetéseket úgy kell tekinteni, mintha azokat a közvetlen részvevő nyújtotta volna be vagy fogadta volna. (2) Az ilyen fizetési megbízások kötik a közvetlen résztvevőt, tekintet nélkül tartalmukra vagy az (1) bekezdésben említett jogalanyok közötti szerződéses vagy egyéb megállapodásoknak való meg nem felelésükre. 8. cikk Jelentkezési eljárás (1) A TARGET2-[a KB neve/országhivatkozás beillesztendő]-höz való csatlakozáshoz a kérelmezőnek: a) meg kell felelnie a következő műszaki követelményeknek: i. a TARGET2-[a KB neve/országhivatkozás beillesztendő]-höz való csatlakoztatáshoz és abba a fizetési megbízások beviteléhez szükséges számítástechnikai infrastruktúra üzembe helyezése, kezelése, üzemeltetése, ellenőrzése, valamint biztonságának biztosítása. A részvételt kérő ennek teljesítésébe bevonhat harmadik személyeket, de a teljes felelősség továbbra is őt terheli. A részvételt kérőnek saját magának kell megállapodást kötnie a telekommunikációs szolgáltatóval a szükséges kapcsolat és hozzáférés beszerzésére, az I. függelékben szereplő technikai specifikációknak megfelelően; és ii. meg kell felelnie a(z) [a KB neve beillesztendő] által előírt megfelelő teszteken; valamint b) meg kell felelnie a következő jogi követelményeknek: i. jogképességre vonatkozó véleményt kell szolgáltatnia a III. függelékben meghatározott formában, amennyiben az ilyen véleményben szolgáltatandó információkat és nyilatkozatokat az [a KB neve beillesztendő] más összefüggésben még nem szerezte be; és ii. a 4. cikke (1) bekezdésének b) pontjában említett jogalanyok vonatkozásában országról szóló véleményt kell szolgáltatnia a III. függelékben meghatározott formában, amennyiben az ilyen véleményben szolgáltatandó információkat és nyilatkozatokat az [a KB neve beillesztendő] más összefüggésben még nem szerezte be. (2) A kérelmezőnek írásban kell a(z) [a KB neve beillesztendő]-hez fordulnia, minimálisan a következő dokumentumok/információk mellékelésével: a) a(z) [a KB neve beillesztendő] által előírt, kitöltött törzsadatgyűjtési formanyomtatvány; b) jogképességre vonatkozó vélemény, ha a(z) [a KB neve beillesztendő] arra igényt tart; valamint c) országértékelés, ha a(z) [a KB neve beillesztendő] arra igényt tart. (3) A(z) [a KB neve beillesztendő] bekérheti az általa a csatlakozási kérelem elbírálásához helyénvalónak ítélt bármely további információt is. (4) A(z) [a KB neve beillesztendő] elutasítja a csatlakozási kérelmet, amennyiben: a) a 4. cikkben említett csatlakozási kritériumok nem teljesülnek; b) az (1) bekezdésben említett csatlakozási kritériumok közül egy vagy több nem teljesül; és/vagy c) ha a(z) [a KB neve beillesztendő] értékelése szerint az ilyen részvétel veszélyeztetné a TARGET2-[KB neve/országkód] vagy bármely más TARGET2 tagrendszer általános stabilitását, megbízhatóságát és biztonságát, vagy ha az veszélyeztetné a(z) [a KB neve beillesztendő] feladatainak [a megfelelő nemzeti jogszabályra történő utalás beillesztendő]-ban és a Központi Bankok Európai Rendszere és az Európai Központi Bank Alapokmányában leírt teljesítését, vagy pedig prudenciális okból jelent kockázatot. (5) A(z) [a KB neve beillesztendő] a csatlakozási kérelem tárgyában hozott döntéséről értesíti a kérelmezőt, az attól számított egy hónapon belül, hogy a(z) [a KB neve beillesztendő] a csatlakozási kérelmet kézhez vette. Amennyiben a(z) [a KB neve beillesztendő] a (3) bekezdésnek megfelelően további információkat kér be, a döntést az attól számított egy hónapon belül közli, hogy a(z) [a KB neve beillesztendő] ezeket az információkat a kérelmezőtől megkapta. Minden elutasító határozatnak tartalmazni kell az elutasítás indokait. 9. cikk TARGET2 hivatalos címlista (1) A TARGET2 hivatalos címlista a BIC-k adatbázis, amely az alábbiak részére címzett fizetési megbízások címzetthez irányítására szolgál: a) a TARGET2-résztvevők és azok fióktelepei a több címzett általi hozzáféréssel; b) a TARGET2 közvetett résztevői, beleértve a több címzett általi hozzáféréssel rendelkezőket; és c) TARGET2 címezhető BIC-kel rendelkező ügyfelei. A címlistát hetente kell frissíteni. (2) Ha a résztvevő azt másként nem kéri, BIC-jeit közzéteszik a TARGET2 címlistában. (3) A résztvevők kizárólag fióktelepeiknek és a több címzett általi hozzáféréssel rendelkező jogalanyoknak küldhetik meg a TARGET2 hivatalos címlistát. (4) Az (1) bekezdés b) és c) pontjában meghatározott jogalanyok BIC-jüket kizárólag egy közvetlen résztvevővel kapcsolatban használhatják. (5) A résztvevők tudomásul veszik azt, hogy a(z) [a KB neve beillesztendő] és más KB-k közzétehetik a résztvevők nevét és BIC-jét. Ezen túlmenően, a közvetett résztvevőknek a résztvevők által bejegyzett neve, valamint BIC-je is közzétehető, és a résztvevőknek biztosítaniuk kell azt is, hogy a közvetett résztvevők hozzájáruljanak ezek közzétételéhez. III. CÍM A FELEK KÖTELEZETTSÉGEI 10. cikk A(z) [a KB neve beillesztendő] és a résztvevők kötelezettségei (1) A(z) [a KB neve beillesztendő] a IV. címben bemutatott szolgáltatásokat kínálja. Amennyiben e Feltételek vagy jogszabályok másként nem rendelkeznek, a(z) [a KB neve beillesztendő] minden tőle telhetőt megtesz az e Feltételek szerinti kötelezettségei teljesítése érdekében, az eredmény garantálása nélkül. (2) A résztvevők megfizetik a(z) [a KB neve beillesztendő]-nek a VI. függelékben megállapított díjakat. (3) A résztvevők biztosítják, hogy minden üzleti napon csatlakozzanak a TARGET2-[a KB neve/országhivatkozás beillesztendő]-höz, az V. függelékben meghatározott üzemidőnek megfelelően. (4) A résztvevő biztosítja a(z) [a KB neve beillesztendő]-t arról, hogy az e Feltételek szerinti kötelezettségeinek teljesítése során nem sért meg semmilyen rá vonatkozó törvényt, rendelkezést vagy szabályozást, vagy bármely, rá kötelező megállapodást. 11. cikk Együttműködés és információváltás (1) Az e Feltételek szerinti kötelezettségeik teljesítésekor és jogaik gyakorlásakor a(z) [a KB neve beillesztendő] és a résztvevők szorosan együttműködnek a TARGET2-[a KB neve/országhivatkozás beillesztendő] stabilitásának, megbízhatóságának és biztonságának biztosítása érdekében. Átadnak egymásnak minden olyan információt vagy dokumentumot, amely jelentőséggel bír az e Feltételek szerinti kötelezettségeik teljesítése és jogaik gyakorlása tekintetében, a banktitokkal kapcsolatos kötelezettségek sérelme nélkül. (2) A(z) [a KB neve beillesztendő] rendszertámogató szolgálatot hoz létre és tart fenn a résztvevők rendszer működésével kapcsolatban felmerülő nehézségeiben történő segítségnyújtás érdekében. (3) A TARGET2 Információs Rendszeren (T2IS) naprakész információknak kell rendelkezésre állniuk az SSP működési státusa tekintetében. A T2IS felhasználható bármely olyan esetről való információszerzésre, amely befolyásolja a TARGET2 rendes működését. (4) A(z) [a KB neve beillesztendő] mindenkinek szóló ICM-üzenet vagy bármely más kommunikációs eszköz útján küldhet üzeneteket a résztvevők számára. (5) A résztvevők felelősek a meglévő törzsadatgyűjtési formanyomtatványok időszerű frissítéséért és az új törzsadatgyűjtési formanyomtatványok a(z) [a KB neve beillesztendő] számára való benyújtásáért. A résztvevők felelősek a rájuk vonatkozó olyan információk megfelelőségének ellenőrzéséért, amelyeket a(z) [a KB neve beillesztendő] vitt be a TARGET2-[a KB neve/országhivatkozás beillesztendő]-be. (6) Úgy kell tekinteni, hogy a(z) [a KB neve beillesztendő] felhatalmazással rendelkezik arra, hogy megadjon az SSP-t üzemeltető NKB-knak a résztvevőkkel kapcsolatos bármely olyan információt, amelyekre az SSP-t üzemeltető NKB-knak rendszergazdai szerepükben a telekommunikációs szolgáltatóval kötött szerződésnek megfelelően szükségük lehet. (7) A résztvevők tájékoztatják a(z) [a KB neve beillesztendő]-t minden olyan változásról, amely jogképességükben és az országról szóló véleménnyel lefedett, velük kapcsolatos kérdéseket érintő jogszabályokban következett be. (8) A résztvevők tájékoztatják a(z) [a KB neve beillesztendő]-t a következőkről: a) az általuk nyilvántartásba vett minden új közvetett résztvevőről, címezhető BIC-birtokosról vagy a több címzett általi hozzáféréssel rendelkező jogalanyról; és b) az a) pontban felsorolt jogalanyokkal kapcsolatos bármely változásról. (9) A résztvevők haladéktalanul tájékoztatják a(z) [a KB neve beillesztendő]-t arról, ha velük kapcsolatban nemteljesítési esemény következik be. IV. CÍM PM-SZÁMLÁK VEZETÉSE ÉS FIZETÉSI MEGBÍZÁSOK FELDOLGOZÁSA 12. cikk PM-számlák megnyitása és vezetése (1) A(z) [a KB neve beillesztendő] minden egyes résztvevő számára megnyit és üzemeltet legalább egy PM-számlát. Az kiegyenlítő banki minőségben eljáró résztvevő kérésére a(z) [a KB neve beillesztendő] likviditásirányítási célokra megnyit és üzemeltet egy vagy több alszámlát a TARGET2-[a KB/ország neve beillesztendő]-ben. (2) [Beillesztendő, ha alkalmazandó: A PM-számláknak nem lehet tartozik egyenlege.] (3) [Beillesztendő, ha alkalmazandó: Az üzleti nap elején és a végén a PM-számlák egyenlege nulla. A résztvevők úgy tekintendők, mintha utasították volna a [KB neve beillesztendő]-t arra, hogy az üzleti nap végi egyenleget utalja a résztvevő által meghatározott számlára.] (4) [Beillesztendő, ha alkalmazandó: Az adott számla egyenlegét a következő üzleti nap elején visszautalják a résztvevő PM-számlájára.] (5) A PM-számlák és alszámláik nem kamatozó számlák, kivéve, ha azokat a kötelező tartalék tartására használják. Ilyen esetben a kötelező tartalék kamatának megfizetésére a kötelező tartalékok Európai Központi Bank által történő alkalmazásáról szóló, 1998. november 23-i 2531/98/EK tanácsi rendelet (9) és a kötelező tartalékok alkalmazásáról szóló, 2003. szeptember 12-i 1745/2003/EK rendelet (EKB/2003/9) irányadó (10). (6) A fizetési megbízások PM-ben történő kiegyenlítésén túlmenően a PM-számla használható az ügyfélszámlára érkező és onnan induló fizetési megbízások kiegyenlítésére, a(z) [a KB neve beillesztendő] által megállapított szabályok szerint. (7) A résztvevők az ICM használatával kapnak információt a likviditási pozíciójukról. A(z) [a KB neve beillesztendő] napi számlakivonatot készít minden olyan résztvevő számára, amely arra igény tart. 13. cikk A fizetési megbízások fajtái A TARGET2 alkalmazásában a következők minősülnek fizetési megbízásnak: a) átutalási megbízások; b) a közvetlen terhelési felhatalmazás alapján végrehajtott közvetlen terhelési utasítások; és c) likviditás-átvezetési megbízások. 14. cikk A fizetési megbízások befogadása és visszautasítása (1) A résztvevők által benyújtott fizetési megbízások akkor minősülnek elfogadottnak a [a KB neve beillesztendő] által, ha: a) a fizetési üzenet megfelel a telekommunikációs szolgáltató által meghatározott szabályoknak; b) a fizetési üzenet megfelel a TARGET2-[KB neve/országkód beillesztendő] üzenet szabványának és feltételeinek, és megfelel a „négy szem elvének” I. függelékben szereplő módon történő alkalmazásakor; és c) a fizető vagy a kedvezményezett felfüggesztése esetén a felfüggesztett résztvevő KB-jának kifejezett hozzájárulását beszerezték. (2) A(z) [a KB neve beillesztendő] haladéktalanul elutasít minden olyan fizetési megbízást, amely nem felel meg az (1) bekezdésben megállapított feltételeknek. A(z) [a KB neve beillesztendő] tájékoztatja a résztvevőt a fizetési megbízás elutasításáról az I. függeléknek megfelelően. (3) Az SSP annak alapján határozza meg a fizetési megbízások feldolgozásának időbélyegzőjét, hogy mikor kapta meg és fogadta be a fizetési megbízást. 15. cikk Prioritási szabályok (1) Az utasítást adó résztvevőknek minden fizetési megbízást a következők egyikeként kell megjelölniük: a) normál fizetési megbízás (2. prioritási osztály); b) sürgős fizetési megbízás (1. prioritási osztály); vagy c) nagyon sürgős fizetési megbízás (0. prioritási osztály). Ha a fizetési megbízáson nem tüntetnek fel prioritást, azt normál fizetési megbízásként kell kezelni. (2) Nagyon sürgős fizetési megbízást kizárólag a következők jelölhetnek meg: a) KB-k; és b) résztvevők, a CLS Nemzetközi Bank számára és onnan érkező fizetések esetében és a kapcsolódó rendszerekkel való elszámolásokkal összefüggésben a kapcsolódó rendszerek interfészen keresztül történő likviditásátvezetésre vonatkozó megbízások esetében. A kapcsolódó rendszer által a kapcsolódó rendszerek interfészen keresztül benyújtott, a résztvevő PM-számlájának megterhelésére és jóváírására vonatkozó valamennyi fizetési megbízás nagyon sürgős fizetési megbízásnak minősül. (3) Az ICM-en keresztül kezdeményezett likviditásátvezetésre vonatkozó megbízásokat sürgős fizetési megbízásként kell kezelni. (4) A sürgős és a normál fizetési megbízások esetében a fizető az ICM-en keresztül azonnali hatállyal megváltoztathatja a prioritást. A nagyon sürgős fizetési megbízás prioritása nem változtatható meg. 16. cikk Likviditási limitek (1) A résztvevő korlátozhatja a más TARGET2-résztvevők (a KB-k kivételével) felé indított fizetési megbízásokra rendelkezésre álló likviditás felhasználását, kétoldalú vagy többoldalú limitek meghatározásával. Ilyen limiteket csak a normál fizetési megbízások vonatkozásában lehet megállapítani. (2) Limitek csak valamely AL-csoport egésze által vagy tekintetében határozhatók meg. Nem határozható meg limit AL-csoporttag egyetlen PM-számlája tekintetében vagy az AL-csoporttagok egymás közötti viszonyában. (3) A résztvevő kétoldalú limit meghatározásával utasítja a(z) [a KB neve beillesztendő]-t, hogy valamely befogadott fizetési megbízás ne kerüljön kiegyenlítésre, ha a másik TARGET2-résztvevő PM-számlájára küldött, normál fizetési megbízások összege és az adott TARGET2-résztvevő PM-számlájáról fogadott sürgős és normál fizetések összegének különbsége meghaladná ezt a kétoldalú limitet. (4) A résztvevő többoldalú limitet állapíthat meg minden olyan kapcsolatra, amelyre nem vonatkozik kétoldalú limit. Többoldalú limit csak abban az esetben állapítható meg, ha a résztvevő legalább egy kétoldalú limitet meghatározott. Ha a résztvevő többoldalú limitet határoz meg, utasítja a(z) [a KB neve beillesztendő]-t, hogy valamely elfogadott fizetési megbízás ne kerüljön kiegyenlítésre, ha a valamennyi (olyan) TARGET2-résztvevő (amely tekintetében nem határozott meg kétoldalú limitet) részére kimenő, normál fizetési megbízásai összegének és az adott TARGET2-résztvevőtől bejövő sürgős és normál fizetések összegének különbsége meghaladná ezt a többoldalú limitet. (5) Bármely limit legkisebb összege 1 millió EUR. A nulla összegű kétoldalú vagy többoldalú limitet úgy kell kezelni, mintha limit nem került volna megállapításra. Nulla és 1 millió EUR közötti limit nem határozható meg. (6) Az ICM-en keresztül a limitek valós időben változtathatók, azonnali hatállyal vagy a következő üzleti naptól. Ha a limitet nullára változtatták, ugyanazon az üzleti napon többé már nem lehet azt módosítani. Valamely új kétoldalú vagy többoldalú limit meghatározása csak a következő üzleti naptól hatályos. 17. cikk Likviditáselkülönítési lehetőségek (1) A résztvevők az ICM-en keresztül likviditást különíthetnek el a nagyon sürgős és a sürgős fizetési megbízások fedezeteként. (2) Az AL-csoport számlamenedzser kizárólag az AL-csoport mint egész számára különíthet el likviditást. Likviditás nem különíthető el az AL-csoporton belüli egyéni számlák tekintetében. (3) Amikor a résztvevő bizonyos mértékű likviditás elkülönítését kéri nagyon sürgős fizetési megbízások céljára, arra utasítja a [KB neve beillesztendő]-t, hogy csak akkor számolja el a sürgős és normál fizetési megbízásokat, ha megfelelő mennyiségű likviditás áll rendelkezésre a nagyon sürgős fizetési megbízások céljára tartalékolt összeg levonása után. (4) Amikor a résztvevő bizonyos mértékű likviditás elkülönítését kéri sürgős fizetési megbízások céljára, arra utasítja a [KB neve beillesztendő]-t, hogy csak akkor számolja el a normál fizetési megbízásokat, ha megfelelő mennyiségű likviditás áll rendelkezésre a sürgős és nagyon sürgős fizetési megbízások céljára tartalékolt összeg levonása után. (5) Az elkülönítési kérelem átvétele után a(z) [a KB neve beillesztendő]-nek ellenőriznie kell, hogy a résztvevő PM-számláján lévő likviditás elegendő-e az elkülönítéshez. Ha nem ez a helyzet, csak a PM-számlán rendelkezésre álló likviditás különíthető el. A kérelmezett likviditás fennmaradó része akkor különíthető el, ha a további likviditás válik hozzáférhetővé. (6) A likviditáselkülönítés szintje módosítható. A résztvevők új összegek elkülönítését kérhetik az ICM-en keresztül azonnali hatállyal vagy a következő üzleti naptól. 17a. cikk A likviditástartalékolásra és a likviditásirányításra vonatkozó állandó utasítások (1) A résztvevők ICM-en keresztül előre meghatározhatják egy alapértelmezett összegű likviditás tartalékolását a sürgős vagy nagyon sürgős fizetési megbízások teljesítése céljára. Az ilyen állandó utasítás vagy az abban bekövetkezett változás a következő üzleti naptól kezdve hatályosul. (2) A résztvevők előre meghatározhatják a kapcsolódó rendszerekben történő elszámolásoknak az ICM-en keresztül való teljesítése céljára tartalékolt likviditás alapértelmezett összegét. Az ilyen állandó utasítás vagy az abban bekövetkezett változás a következő üzleti naptól kezdve hatályosul. Úgy kell tekinteni, hogy a résztvevők utasították a(z) [a KB neve beillesztendő]-t nevükben likviditás irányítására, amennyiben azt a vonatkozó kapcsolódó rendszer azt megkívánja. 18. cikk Előre meghatározott kiegyenlítési időpontok (1) Az utasítást adó résztvevők előre meghatározhatják a fizetési megbízások kiegyenlítési idejét egy üzleti napon belül a „Legkorábbi terhelési időpont megadása” vagy a „Legkésőbbi terhelési időpont megadása” használatával. (2) A „Legkorábbi terhelési időpont megadása” használatakor a befogadott fizetési megbízás tárolásra kerül és csak a megadott időpontban kerül bevitelre a teljesítési sorba. (3) A „Legkésőbbi terhelési időpont megadása” használatakor az elfogadott fizetési megbízást nem teljesítettként visszaküldik, ha az a megadott terhelési időpontig nem teljesíthető. A meghatározott terhelési időpont előtt 15 perccel az utasítást adó résztvevő automatikus értesítést kap az ICM-en keresztül. Az utasítást adó résztvevő a „Legkésőbbi terhelési időpont megadása” funkciót használhatja kizárólag figyelmeztető jelzésként is. Ilyen esetekben az érintett fizetési megbízást nem küldik vissza. (4) Az utasítást adó résztvevők az ICM-en keresztül változtathatják meg a „Legkorábbi terhelési időpont megadása” vagy „Legkésőbbi terhelési időpont megadása” funkciót. (5) További technikai részletek az I. függelékben szerepelnek. 19. cikk A későbbi értéknapra benyújtott fizetési megbízások (1) A fizetési megbízásokat a megadott értéknap előtt legfeljebb öt üzleti nappal korábban lehet benyújtani (tárolt fizetési megbízások). (2) A tárolt fizetési megbízások a benyújtó résztvevő által meghatározott üzleti nap kezdetén kerülnek feldolgozásra és állnak a beviteli rendelkezések közé az V. függelék szerint. A sorrendben az azonos prioritással rendelkező fizetési megbízások elé kerülnek. (3) A 15. cikk (3) bekezdése, a 22. cikk (2) bekezdése és a 29. cikk (1) bekezdésének a) pontja megfelelően alkalmazandó tárolt fizetési megbízások tekintetében. 20. cikk A teljesítési sorban lévő fizetési megbízások kiegyenlítése (1) Amennyiben a kezdeményező résztvevők nem határozták meg a kiegyenlítési időpontot a 18. cikkben meghatározott módon, a befogadott fizetési megbízásokat haladéktalanul vagy legkésőbb azon üzleti nap végéig el kell számolni, amelyeken azokat befogadták, amennyiben a fizető PM-számláján elegendő fedezet áll rendelkezésre, figyelembe véve a 16. és 17. cikkekben említett likviditási limiteket és likviditáselkülönítést. (2) A fedezet a következőkből állhat: a) a PM-számlán rendelkezésre álló likviditás; vagy b) a többi TARGET2-résztvevőtől beérkező fizetések, a vonatkozó optimalizálási mechanizmusokra figyelemmel. (3) A nagyon sürgős fizetési megbízásokra a „First In, First Out (FIFO)” elvet kell alkalmazni. Ez azt jelenti, hogy a nagyon sürgős fizetési megbízásokat beérkezésük sorrendjében kell teljesíteni. A sürgős és normál fizetési megbízások addig nem teljesíthetők, amíg nagyon sürgős fizetési megbízások sorban állnak. (4) A sürgős fizetési megbízásokra szintén a FIFO elv vonatkozik. A normál fizetési megbízások nem számolhatóak el, amennyiben sürgős és nagyon sürgős fizetési megbízások sorban állnak. (5) A (3) és (4) bekezdéstől eltérve, az alacsonyabb prioritású (vagy az azonos prioritású, de később befogadott) fizetési megbízások kiegyenlíthetők a magasabb prioritású (vagy az azonos prioritású, de korábban befogadott) fizetési megbízások előtt, ha az alacsonyabb prioritású fizetési megbízások kiegyenlítése további fizetések fogadásával a fizető számára likviditásnövekedést eredményezne. (6) A normál fizetési megbízásokat a „by-pass FIFO” elven kell feldolgozni. Ez azt jelenti, hogy azok azonnal kiegyenlíthetők (függetlenül a korábban befogadott más, sorban álló normál fizetésektől), és ezért azok megsérthetik a FIFO-elvet, feltéve, hogy rendelkezésre áll a megfelelő fedezet. (7) A teljesítési sorba helyezett fizetési megbízások kiegyenlítésére vonatkozó további részleteket az I. függelék tartalmazza. 21. cikk A sorban álló fizetési megbízások kiegyenlítése és visszaküldése (1) Az azonnal el nem számolt fizetési megbízások sorban állnak a kezdeményező résztvevő által adott prioritásnak megfelelően a 15. cikkben említettek szerint. (2) A sorban álló fizetési megbízások elszámolásának optimalizálása érdekében a(z) [a KB neve beillesztendő] használhatja az I. függelékben meghatározott optimalizációs eljárásokat. (3) A fizető – a nagyon sürgős fizetési megbízások kivételével – megváltoztathatja a sorban álló fizetési megbízások ranghelyét (azaz átsorolhatja azokat) az ICM-en keresztül. A fizetési megbízások a napközbeni feldolgozás során bármikor áthelyezhetőek azonnali hatállyal az adott sor elejére vagy végére, az V. függelékben említettek szerint. (4) A fizető kérésére a(z) [a KB neve beillesztendő], illetve az AL csoport esetében az AL csoport vezetőjének KB-ja dönthet úgy, hogy a nagyon sürgős fizetési megbízás sorban elfoglalt helyét megváltoztatja (kivéve az 5. és 6. sz. kiegyenlítési eljárással összefüggő nagyon sürgős fizetési megbízásokat), feltéve, hogy ez a változás nincs kihatással a kapcsolódó rendszerek által a TARGET2-ben végzett zavartalan elszámolásra, vagy nem vezetne egyéb módon rendszerkockázathoz. (5) Az ICM-ben kezdeményezett likviditásátvezetési megbízásokat azonnali hatállyal nem teljesítettként vissza kell küldeni, ha nem áll rendelkezésre elegendő likviditás. Az egyéb fizetési megbízásokat nem teljesítettként vissza kell küldeni, amennyiben azokat nem lehet elszámolni az adott üzenettípusok tekintetében az V. függeléknek megfelelő zárási időpontig. 22. cikk A fizetési megbízások rendszer általi